Pemain diberi peluang buat keputusan di atas padang – Arul
Oleh MUHAMMAD HELMEE RAMLI

26 Ogos 2020, 8:37 pm
KETUA jurulatih skuad hoki kebangsaan, Arul Selvaraj sedia memberikan lebih kuasa kepada pemain selepas beliau dilantik menggantikan Roelant Oltmans yang meletakkan jawatan baru-baru ini.
Bekas jurulatih Universiti Kuala Lumpur (UniKL) itu berkata, kuasa lebih yang dimaksudkan adalah memberi peluang kepada pemain untuk bertanggungjawab serta membuat keputusan di atas padang.
Justeru, Arul berpendapat, pendekatannya itu mampu mematangkan pasukan selain dilihat sebagai pemangkin untuk pemain menampilkan aksi terbaik dalam setiap perlawanan.
“Saya tidak bimbang untuk beri kuasa kepada mereka kerana saya masih berkuasa penuh ke atas pasukan. Kuasa pemain ini maksudnya saya mahu mereka buat keputusan di atas padang serta kongsi idea masing-masing.
“Ramai pemain yang memiliki 100 hingga 150 kaps bersama pasukan negara, jadi perlu sedar bahawa mereka adalah ketua dan perlu berani galas tanggungjawab di atas padang,” katanya pada sidang akhbar Jawatankuasa Pengurusan Pasukan Kebangsaan di Bukit Jalil semalam.
Turut hadir Pengerusi Jawatankuasa Pengurusan Pasukan Kebangsaan Konfederasi Hoki Malaysia (KHM), Datuk Ahmad Najmi Abdul Razak dan Penolong jurulatih, Muhamad Amin Rahim.

Pada masa sama, Arul percaya keputusan memberikan kuasa kepada pemain mampu meningkatkan semangat serta motivasi mereka untuk mencatat kemenangan dalam setiap perlawanan.
Selain itu, beliau turut menegaskan, semua pemain perlu berani mengakui kesilapan yang dilakukan, bukan hanya menuding jari kepada jurulatih mahupun persatuan.
“Ada beberapa pemain yang sudah berada dalam perhatian saya untuk diberikan kuasa, jadi saya akan hubungi mereka nanti. Saya yakin ia mampu menjadi tonik kepada pemain untuk menang.
“Sementara itu, mereka juga perlu mengakui jika ada lakukan kesilapan. Saya tidak mahu mereka berikan alasan dengan menyalahkan jurulatih serta persatuan,” ujarnya. – K! ONLINE


Lelaki maut motosikal rempuh MPV
Oleh AHMAD SHAHERMAN SHAMSURI

26 Ogos 2020, 8:09 pm
HULU SELANGOR – Seorang lelaki maut selepas motosikal yang ditunggangnya merempuh sebuah kenderaan pelbagai guna (MPV) jenis Proton Exora di persimpangan Kilometer 73 jalan Kuala Lumpur menghala ke Ipoh di sini hari ini.
Dalam kejadian kira-kira pukul 10.15 pagi itu, mangsa yang berusia 28 tahun disahkan meninggal dunia di lokasi kejadian.
Ketua Polis Daerah Hulu Selangor, Superintendan Arsad Kamarudin berkata, siasatan awal pihaknya mendapati, ketika kejadian MPV yang dipandu seorang lelaki berusia 62 tahun dalam perjalanan dari arah Tanjung Malim menghala ke Kalumpang.
Menurut beliau, setibanya di lokasi kejadian, pemandu MPV berkenaan membelok secara tiba-tiba untuk memasuki simpang sebelah kanan.
“Sebuah motosikal jenis Yamaha 125ZR yang datang dari arah bertentangan gagal mengelak MPV dipandu pesara kerajaan itu sebelum merempuh bahagian sisi kiri kenderaan itu.
“Akibat rempuhan itu, penunggang motosikal mengalami kecederaan parah dan disahkan meninggal dunia di lokasi kejadian,” katanya dalam satu kenyataan di sini hari ini.

Jelas Arsad, mayat mangsa kemudiannya dibawa ke Hospital Kuala Kubu Bharu untuk dibedah siasat, manakala pemandu MPV tidak mengalami sebarang kecederaan.
Kes disiasat mengikut Seksyen 41 (1) Akta Pengangkutan Jalan 1987.-K! ONLINE


Enam kes baharu Covid-19
Oleh KOSMO!

26 Ogos 2020, 7:18 pm
Oleh SITI A’ISYAH SUKAIMI
PUTRAJAYA – Sebanyak enam kes baharu Covid-19 dilaporkan hari ini menjadikan jumlah kes positif sebanyak 9,291 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada enam kes tersebut, lima kes adalah penularan tempatan manakala satu kes import.
“Lima kes penularan tempatan membabitkan warga Malaysia di Kedah termasuk tiga daripada Kluster Tawar menjadikan jumlah kes dikesan positif Covid-19 dalam kluster ini sebanyak 73 kes.
“Selain itu, satu kes ialah jangkitan pernafasan akut teruk (SARI) dan satu lagi kes saringan bergejala, masing-masing di Hospital Sultanah Bahiyah,” katanya dalam satu kenyataan hari ini.
Beliau berkata, satu kes import pula membabitkan warga asing yang mendapat jangkitan di Singapura.

Noor Hisham menambah, tujuh kes telah pulih Covid-19 hari ini, sembilan kes sedang dirawat di Unit Rawatan Rapi (ICU) dengan enam kes memerlukan bantuan pernafasan dan tiada pertambahan kes kematian. -K! ONLINE


Isu topi keledar hangatkan perbahasan RUU Pengangkutan Jalan
26 Ogos 2020, 5:37 pm
KUALA LUMPUR- Isu pemakaian topi keledar di kalangan pemimpin politik menghangatkan perbahasan Rang Undang-Undang (RUU) Pengangkutan Jalan (Pindaan) 2020 di Dewan Rakyat hari ini.
Ahli Parlimen Seremban, Anthony Loke membangkitkan isu itu semasa sesi perbahasan dengan menayangkan gambar-gambar pemimpin parti UMNO yang tidak memakai topi keledar semasa membonceng motosikal.
Ujarnya, Jabatan Pengangkutan Jalan (JPJ) menyatakan perlu memakai topi keledar walau hanya di jalan kampung.
“Tetapi ramai orang melihat remeh perkara ini (tak pakai topi keledar) termasuk pemimpin-pemimpin negara, menteri, ahli parlimen terutamanya ketika kempen pilihan raya kecil (PRK).
“Saya nak tunjuk beberapa contoh, dalam kempen PRK Slim baru-baru ini, yang pertamanya Ahli Parlimen Pekan iaitu Mantan Perdana Menteri (Datuk Seri Najib Tun Razak), (hanya) pakai songkok,” katanya semasa perbahasan sesi pagi di Bangunan Parlimen hari ini.
RUU dibentangkan oleh Menteri Pengangkutan, Datuk Seri Wee Ka Siong.

Ahli Parlimen Baling, Abdul Azeez Rahim kemudian bangkit untuk membela Najib dengan menyatakan beliau hanya pergi solat Jumaat.
Anthony Loke kemudian menunjukkan gambar pemimpin lain antaranya Ahli Parlimen Bagan Datuk, Datuk Seri Ahmad Zahid Hamidi; Menteri Belia dan Sukan, Datuk Seri Reezal Merican Naina Merican; Menteri Wilayah Persekutuan Tan Sri Annuar Musa; calon BN untuk PRK Slim Mohd. Zaidi Aziz, dan juga Timbalan Presiden UMNO, Datuk Seri Mohamad Hasan.
“Gambar-gambar ini saya akan hantar kepada pihak JPJ dan saya sarankan penguatkuasa JPJ hantar saman kepada orang-orang ini,” jelasnya.
Beliau yang juga bekas Menteri Pengangkutan berkata, isu topi keledar itu penting untuk dibahaskan untuk mengelakkan dwistandard kerana ada penduduk kampung pernah disaman kerana tidak memakai topi keledar.
Perbahasan mengenai topi keledar bersambung pada sesi petang apabila Abdul Azeez membangkitkan mengenai ketidakpatuhan itu yang turut dilakukan oleh pemimpin di pihak PH.
“Saya dapat lebih daripada 10 gambar pemimpin pembangkang termasuk Ketua Pembangkang (tak pakai topi keledar), saya akan hantar semua kepada you,” kata Azeez.
“Baling, hantar semua, termasuk Ketua Pembangkang, saman juga,” celah Anthony.
Ka Siong ketika menyentuh mengenai isu itu menggesa semua pemimpin untuk menunjukkan teladan yang baik dengan mematuhi peraturan jalan raya. -K! ONLINE


Terkejut ular tedung selar menjalar atas kaki
Oleh KOSMO!

26 Ogos 2020, 5:02 pm
Oleh NORLIA RAMLI
BALING – Seorang pemuda terkejut apabila seekor ular tedung selar menjalar di atas kakinya ketika dia sedang tidur di rumahnya di Kampung Tanjung Pari di sini semalam.
Menurut Abd. Talib Ishak, 31, dia terjaga daripada tidur apabila berasa ada benda sejuk menjalar pada kakinya kira-kira pukul 2.30 petang.
“Saya terkejut apabila mendapati ia adalah ular tedung selar sebelum saya berlari keluar dari rumah,” katanya ketika dihubungi di sini hari ini.
Katanya, dia kemudian memaklumkan kejadian kepada ibunya, Siti Abidah Che Ad, 66, dan memintanya segera keluar dari rumah.
“Saya lihat ular tedung selar sepanjang tiga meter itu menjalar ke tepi dinding lalu bersembunyi di bawah mesin jahit,” ujarnya.

Menurutnya, dia bertindak menghubungi Angkatan Pertahanan Awam Malaysia (APM) untuk menangkap reptilia berbisa tersebut.
“Itulah pertama kali saya melihat ular tedung selar yang sangat besar dan saya masih trauma dengan kejadian itu,” tambahnya.
Sementara itu, Pegawai APM Daerah Baling, Leftenan (PA) Mohd. Faizol Ab. Aziz berkata, ular tedung selar tersebut sepanjang tiga meter dengan berat kira-kira lima kilogram.
“Ular itu diserahkan kepada Jabatan Perlindungan Hidupan Liar dan Taman Negara untuk tindakan lanjut,” katanya.
Sementara itu, kata beliau, pihaknya mengendalikan sebanyak 150 kes berkaitan haiwan liar dan berbisa sejak awal tahun ini. – K! ONLINE


59 individu ingkar PKP dikompaun
Oleh NUR HUDA MUSA

26 Ogos 2020, 5:42 pm
KUALA LUMPUR – Seramai 59 daripada 81 individu yang ditahan polis semalam dikompaun atas kesalahan ingkar arahan Perintah Kawalan Pergerakan (PKP) manakala 22 lagi direman.
Menteri Kanan (Keselamatan), Datuk Seri Ismail Sabri Yaakob berkata, sebanyak 68,310 pemeriksaan dijalankan semalam menerusi Task Force Operasi Pematuhan yang diketuai Polis Diraja Malaysia (PDRM) bagi memantau dan menguatkuasakan pematuhan prosedur operasi standard (SOP) Perintah Kawalan Pergerakan Pemulihan (PKPP).
Beliau berkata, ia membabitkan sebanyak 4,881 Pasukan Pematuhan terdiri daripada 16,827 anggota.
“Pemantauan dijalankan di 3,962 pasar raya, 5,269 restoran serta 1,337 penjaja, 1,671 kilang, 3,713 bank dan 1,073 pejabat kerajaan.
“Turut dipantau, sebanyak 1,183 terminal pengangkutan darat, 240 terminal pengangkutan air serta 114 terminal pengangkutan udara,” katanya dalam satu kenyataan hari ini.
Dalam pada itu, kata Ismail Sabri, PDRM telah mengadakan 298 pemeriksaan terhadap individu yang sedang menjalankan kuarantin wajib 14 hari di kediaman masing-masing dan kesemua individu yang dikuarantin telah mematuhi SOP yang ditetapkan.

“PDRM bersama petugas Kementerian Kesihatan akan sentiasa membuat pemeriksaan dan pemantauan terhadap individu-individu terbabit bagi memastikan SOP dipatuhi,” katanya. – K! ONLINE


Penyeludup ugut mahu tikam anggota PGA
Oleh KOSMO!

26 Ogos 2020, 6:40 pm
Oleh ROHANA MOHD NAWI
KOTA BHARU – Dua anggota Pasukan Gerakan Am (PGA) Batalion 8 diugut oleh seorang penyeludup dengan sebilah sabit dan ancaman tembak dalam kejadian berhampiran sebuah pangkalan haram di Rantau Panjang malam tadi.
Kejadian ugutan berbaur amaran untuk menikam dan menembak anggota PGA itu berlaku kira-kira pukul 12.30 malam ketika mereka sedang menjalankan rondaan bermotosikal Ops Benteng sebelum terserempak dengan seorang lelaki dalam keadaan mencurigakan.
Pegawai Pemerintah Batalion 8 PGA, Superintendan Muhammad Shamsuddin berkata, anggotanya cuba menahan lelaki terbabit dengan melakukan pemeriksaan pada badannya.
Katanya, bagaimanapun, lelaki itu enggan memberi kerjasama sebelum bertindak mengeluarkan sebilah sabit untuk mengugut anggotanya.
“Lelaki itu mengugut dengan kata-kata jangan masuk, saya ada pisau, kalau rapat saya akan tikam.

“Pada masa sama lelaki itu terus mencampak sabit itu ke dalam perahu dan terjun ke dalam sungai sebelum berenang ke negara jiran,” katanya ketika dihubungi Kosmo! di sini hari ini.
Muhammad berkata, sambil berenang lelaki itu sempat mengeluarkan kata-kata berbaur amaran iaitu “peluru kat Thailand berharga RM2.50 saja boss, aku cam muko korang, nanti aku akan tembak semua polis yang buat rondaan”
Anggota berkenaan kemudian merampas sabit itu dan diserahkan kepada Ibu pejabat Polis Daerah (IPD) Pasir Mas untuk siasatan lanjut.
Muhammad berkata, siasatan akan dilakukan mengikut Seksyen 506 Kanun Keseksaan kerana ugutan jenayah.
Siasatan juga dilakukan mengikut Seksyen 186 Kanun Keseksaan kerana menghalang penjawat awam dalam menjalankan fungsi jawatannya dan Seksyen 7(1)(A) Akta Bahan-Bahan Kakisan dan Letupan dan Senjata Berbahaya 1958( Akta 357). – K! ONLINE


Penganggur aktif pecah premis ditahan
Oleh KOSMO!

26 Ogos 2020, 6:45 pm
Oleh MOHD RIFAAT ABD HAMID
KUALA NERANG – Seorang penganggur yang disyaki terlibat dalam 17 kes pecah premis perniagaan di daerah Padang Terap dan Pokok Sena sejak Mac lepas berjaya ditahan pada minggu lalu.
Lelaki berusia lingkungan 20-an itu ditahan dalam Op Pintu di tepi Jalan Tunku Bendahara di sini kira-kira pukul 9 malam, 18 Ogos lalu.
Ketua Polis Daerah Padang Terap, Deputi Superintendan Mulkiaman Manzar berkata, suspek mengaku melakukan kegiatan itu secara bersendirian.
Kata beliau, premis yang dipecah masuk di daerah Padang Terap antaranya kedai makan, stesen minyak, pasar raya dan kedai komputer.
“Suspek juga disyaki terlibat dalam kejadian pecah masuk dan mencetuskan kebakaran di sebuah stesen minyak dan restoran makanan segera di Pokok Sena,” katanya pada sidang akhbar di sini hari ini.

Menurut Mulkiaman, modus operandi suspek adalah memutuskan bekalan elektrik premis sebelum mengumpil pintu atau tingkap dengan pemutar skru.
“Tujuan suspek memutuskan bekalan elektrik adalah bagi memastikan televisyen litar tertutup (CCTV) tidak berfungsi.
“Suspek menyasarkan barang berharga seperti wang tunai dan barang yang mudah dijual seperti peralatan elektronik dan rokok,” jelasnya.
Ujar beliau, suspek juga didakwa pernah  membakar premis yang dipecah masuk itu jika tidak menemui barang berharga.
“Siasatan mendapati wang tunai atau hasil jualan barang curi itu akan digunakan suspek untuk membeli dadah jenis syabu,” katanya.
Tambahnya, suspek masih dalam tahanan reman sehingga 31 Ogos ini dan kes disiasat di bawah Seksyen 457 Kanun Keseksaan. – K! ONLINE


Pesara polis maut langgar pokok kelapa sawit
Oleh MOHD YUNUS YAKKUB

26 Ogos 2020, 5:24 pm
KUALA LANGAT – Seorang pesara polis maut selepas motosikal yang dinaiki hilang kawalan sebelum melanggar pokok kelapa sawit di kebun miliknya di Kanchong Darat, di sini hari ini.
Ketua Polis Daerah Kuala Langat, Superintendan Azizan Tukiman berkata, kejadian berlaku kira-kira pukul 11.15 pagi apabila Tashiron Marpongi, 61, sedang menunda gerabak sawit untuk pulang ke rumahnya.
Katanya, apabila tiba di lokasi kejadian mangsa yang merupakan bekas anggota polis di Balai Polis Putra Height dipercayai hilang kawalan dan terbabas ke bahu kanan jalan.
“Mangsa juga kemudiannya telah melanggar pokok kelapa sawit di kebunnya itu dan meninggal dunia di lokasi kejadian akibat parah di kepala.
“Mayat mangsa kemudiannya dihantar ke Hospital Banting untuk bedah siasat,” kataya ketika dihubungi hari ini.
Jelas beliau, siasatan mendapati tiada unsur jenayah dalam kes tersebut. – K! ONLINE


Warisan rayu rakyat Sabah pulang mengundi
26 Ogos 2020, 5:04 pm
KUALA LUMPUR- Parti Warisan Sabah (Warisan) bersama sekutunya, Pakatan Harapan (PH) merayu rakyat Sabah untuk pulang mengundi pada Pilihan Raya Negeri Sabah pada 26 September ini.
Pengerusi Tetap Warisan, Datuk Liew Vui Keong berkata, pilihan raya yang diadakan secara mengejut itu penting untuk membentuk kerajaan negeri yang stabil.
“Undi pos tidak akan dilaksanakan kepada warga Sabah di Semenanjung dan Sarawak yang bukan dalam kategori anggota keselamatan, jadi penting untuk mereka pulang ke daerah masing-masing untuk mengundi.
“Saya diberitahu kita ada 300,000 penduduk Sabah yang berada di Semenanjung, namun kita tidak mempunyai jumlah yang layak mengundi.
“Tetapi kami jangkakan separuh daripada jumlah itu berdaftar sebagai pengundi,” katanya dalam satu sidang akhbar di sini hari ini.
Beliau yang juga Ahli Parlimen Batu Sapi berkata, hanya 3,000 pengundi baharu berjaya didaftarkan.

“Kita mempunyai 1.117 juta pengundi pada 2018, dan saya dimaklumkan Suruhanjaya Pilihan Raya (SPR), bahawa penambahan undi baharu hanya dalam lingkungan 3,000 pengundi baharu.
“SPR menyatakan mereka tidak menjangka PRN Sabah akan diadakan dalam tempoh dua bulan ini,” jelasnya.
Dalam pada itu, Vui Keong berkata, Warisan telah menubuhkan satu biro untuk mengendali isu harga tiket penerbangan bagi memudahkan perjalanan pulang warga Sabah ke negeri itu.- K! ONLINE


Kerajaan jumpa syarikat p-Hailing esok
Oleh KOSMO!

26 Ogos 2020, 7:11 pm
MOHAMAD NAUFAL MOHAMAD IDRIS
SHAH ALAM- Kerajaan akan bertemu dengan beberapa syarikat Penghantaran Makanan & Bungkusan Bermotosikal (p-Hailing) esok bagi membincangkan jalan penyelesaian berhubung isu yang membabitkan penghantar makan.
Menurut Menteri Sumber Manusia, Datuk Seri M. Saravanan, kementerian melalui Ketua Setiausaha Kementerian, Datuk Jamil Rakon akan berjumpa wakil syarikat tersebut.
“Kita belum berjumpa dengan pihak syarikat (p-Hailing) tapi Khamis ini (esok), KSU akan berjumpa dengan mereka.
“Bagi kami, ini adalah salah satu isu yang kami ambil berat kerana ia melibatkan ramai golongan belia yang bekerja dalam sektor p-Hailing,” katanya pada sidang akhbar selepas melakukan lawatan kerja di Menara Top Glove, di sini, hari ini.
Sebelum ini, Gerakan Tuntut Malaysia (Tuntut) mendesak operator perkhidmatan penghantaran makanan, minuman dan bungkusan agar tidak mengambil mudah terhadap kebajikan mereka yang menggunakan motosikal atau p-hailing.

Mereka kemudiannya menghantar memorandum kepada Kementerian Sumber Manusia dengan Saravanan memberi jaminan bahawa akan meneliti setiap permasalahan yang dihadapi oleh pekerja p-Hailing. -K!ONLINE


Polis akan rekod keterangan Mohd. Khairuddin di Parlimen malam ini
Oleh AHMAD SHAHERMAN SHAMSURI

26 Ogos 2020, 6:50 pm
KUALA LUMPUR – Polis akan merakam keterangan Menteri Perusahaan Perladangan dan Komoditi, Datuk Dr. Mohd. Khairuddin Aman Razali berhubung isu pelanggaran kuarantin selepas pulang dari luar negara awal bulan lalu di Parlimen malam ini.
Bagaimanapun, Timbalan Pengarah (Siasatan/Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid ketika dihubungi tidak mendedahkan proses merakam keterangan itu akan diadakan pada pukul berapa.
“Proses merekod keterangan menteri (Mohd Khairuddin) akan dilakukan di Parlimen malam ini,”katanya ringkas.
Kosmo! sebelum ini melaporkan, Mohd. Khairuddin tidak mematuhi perintah kuarantin selepas pulang dari lawatan tidak rasmi di Turki pada 3 hingga 7 Julai lalu.
Sebaliknya, Ahli Parlimen Kuala Nerus itu menghadiri persidangan Dewan Rakyat pada 13 Julai.
Bagaimanapun, ujian Covid-19 yang dilakukan sebaik beliau tiba di Lapangan Terbang Antarabangsa Kuala Lumpur daripada lawatan rasmi itu disahkan negatif.

Dalam pada itu, Kementerian Kesihatan dilaporkan menyerahkan kertas siasatan berhubung isu pelanggaran kuarantin oleh Mohd. Khairuddin kepada pihak polis untuk tindakan lanjut.
Mohd Khairuddin dikompaun oleh Kementerian Kesihatan sebanyak RM1,000 atas kesalahan melanggar perintah kuarantin mengikut Akta Pencegahan dan Pengawalan Penyakit Berjangkit 1998 (Akta 342). K! ONLINE


KPDNHEP rampas 7,547kg minyak masak
Oleh KOSMO!

26 Ogos 2020, 4:59 pm
Oleh ISWAN SHAFIQ ISA
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) negeri menyita sebanyak 7,547 kilogram (kg) minyak masak bernilai RM19,000 selepas menyerbu sebuah premis di Kampung Wellesley, Nibong Tebal di sini hari ini.
Ketua Penguatkuasa KPDNHEP negeri, Peter J. Berinus Agang berkata, turut disita dalam serbuan itu ialah dua buah lori mengandungi peralatan memproses bahan keperluan harian itu yang bernilai kira-kira RM80,000.
Beliau berkata, pihaknya turut menahan dua lelaki berusia 30 hingga 60 tahun ketika serbuan tersebut.
“Hasil pemeriksaan lanjut mendapati, berlakunya aktiviti pembungkusan minyak masak dalam tong industri 17 kg tanpa kebenaran atau lesen di premis ini.
“Selain itu, kami turut mengesyaki berlakunya elemen penyelewengan terhadap subsidi minyak banyak berikutan penemuan sejumlah minyak masak paket bersubsidi 1 kg di premis yang sama,” katanya kepada pemberita di sini hari ini.

Kes itu disiasat di bawah Seksyen 21 Akta Kawalan Bekalan 1961. – K! ONLINE


Pelajar gempar bilik asrama terbakar
Oleh KOSMO!

26 Ogos 2020, 4:02 pm
ABDUL RASHID ABDUL RAHMAN
JERANTUT – Pelajar Sekolah Menengah Agama (SMA) Majlis Darul Ehyail Maarif Hulu Cheka yang sedang mengikuti pembelajaran hari ini gempar apabila bilik asrama pelajar lelaki, kelas dan dewan mini sekolah berkenaan terbakar hari ini.
Difahamkan dalam kejadian kira-kira pukul 9.15 pagi itu menyaksikan api bermula dari blok asrama lelaki dan kemudiannya merebak ke dewan mini dan dua buah kelas berdekatan.
Bagaimanapun kejadian itu tidak membabitkan kemalangan jiwa apabila seramai 61 orang pelajar lelaki dan wanita serta 15 orang guru di sekolah tersebut sedang mengikuti sesi pembelajaran.
Seorang guru, Mohammad Khuzaifah Ramli berkata, beberapa orang pelajar memberitahu mereka terdengar bunyi bisinh di bilik asrama lelaki berdekatan sebelum api mula merebak.
“Kami bergegas ke asrama dan kelihatan api mula membakar dan asap berkepul menyebabkan suasana menjadi gempar. Guru di sini bertindak mengarahkan pelajar mengosongkan kelas masing-masing dan menjauhi tempat kejadian serta berada di tempat yang selamat.

“Kita sempat memindahkan al-Quran, kitab agama dan peralatan kerusi meja keluar ke tempat yang selamat sebelum menanti ketibaan anggota bomba untuk memadamkan api,” katanya di Hulu Cheka hari ini.
Menurut Mohammad Khuzaifah, pihaknya tidak sempat menyelamatkan barang milik pelajar lelaki yang terbakar di asrama kerana api marak dengan begitu cepat. -K! ONLINE


Dakwaan lelaki jual organ tidak benar
Oleh KOSMO!

26 Ogos 2020, 4:50 pm
Oleh ALICIA JOHNY KUEH
KUCHING – Siasatan ke atas seorang lelaki yang disyaki terlibat dalam sindiket pemerdagangan organ manusia baru-baru ini telah didapati tidak benar.
Walau bagaimanapun, suspek yang berusia 48 tahun itu telah ditahan semula untuk kes berlainan iaitu kes pecah amanah pada tahun 2013.
Mengulas lanjut mengenai kes pertama, Pesuruhjaya Polis Sarawak, Datuk Aidi Ismail berkata hasil siasatan terperinci yang dijalankan selama 12 hari bermula 14 Ogos mendapati bahawa dakwaan portal berita The Sun mengenai lelaki ini terlibat dalam kegiatan membeli dan menjual organ manusia adalah tidak benar.
Katanya, tidak ada sebarang keterangan yang ditemui menunjukkan bahawa suspek terlibat dalam kegiatan berkenaan.
“Siasatan juga mendapati bahawa suspek telah memberi dakwaan-dakwaan yang palsu semasa temuduganya dengan wartawan The Sun.

“Pihak polis juga telah menghubungi wartawan The Sun dan telah mendapat kerjasama sepenuhnya daripada beliau,” katanya dalam satu kenyataan di sini tadi.
Kertas siasatan kes ini, ujarnya, telah diedarkan kepada Pengarah Pendakwaan Negeri untuk keputusan.
Datuk Aidi kemudiannya memberitahu bahawa suspek telah ditahan semula oleh Jabatan Siasatan Jenayah Komersil Kuching sekitar jam 11 pagi tadi kerana disyaki terlibat dalam satu kes pecah amanah pada tahun 2013.
“Lelaki tersebut telah bekerja di Jabatan Insolvensi Sarawak pada tahun 2013 dan disyaki telah melakukan penipuan dalam mengeluarkan baucar pembayaran ke atas beberapa orang yang tidak ada kaitan dengan Jabatan Insolvensi Sarawak melibatkan kerugian sebanyak RM249,101.25.
“Kertas siasatan kes pecah amanah ini telah diedarkan kepada Timbalan Pendakwa Raya Sarawak pada hari Isnin lalu (24 Ogos) dan keputusan telah diterima untuk menuduh suspek di bawah Seksyen 409 Kanun Keseksaan (Pecah Amanah Jenayah oleh Penjawat Awam),” tambahnya.
Suspek akan dituduh esok (27 Ogos) di Mahkamah Sesyen Kuching dan jika sabit kesalahan, suspek akan berdepan dengan hukuman penjara tidak kurang dari dua tahun dan tidak melebihi 20 tahun, sebat, dan boleh dikenakan denda. – K! ONLINE


LZS guna Program Sinergi Sosial Perkeso bantu asnaf
Oleh KOSMO!

26 Ogos 2020, 3:27 pm
Oleh NOR AZIHAN MD. GHAZALI
SHAH ALAM – Lembaga Zakat Selangor ( LZS) menggunakan sistem Program Sinergi Sosial Pertubuhan Keselamatan Sosial ( Perkeso ) bagi membantu penempatan pekerjaan golongan asnaf.
Ketua Pegawai Eksekutifnya, Saipolyazan M. Yusop berkata, ini berikutan program tersebut mempunyai Portal Pekerjaan Negara MYFutureJobs di bawah Sistem Insurans Pekerjaan (SIP) yang memberikan lebih peluang kepada asnaf dalam permohonan kerja mereka.
Katanya, menerusinya juga golongan asnaf yang bekerja sendiri akan mendapat perlindungan menerusi Skim Keselamatan Sosial Pekerjaan Sendiri (SKSPS).
“Ini seterusnya mewujudkan ekosistem perlindungan keselamatan sosial yang lebih holistik kepada penerima zakat di bawah kami.
“Selain itu, memastikan tiada prospek yang tercicir daripada menerima bantuan di samping dapat memenuhi tanggungjawab, amanah dan fungsi masing-masing dalam perspektif keselamatan sosial dan mengurangkan kadar kemiskinan,” katanya.

Beliau berkata demikian selepas menandatangani Memorandum Kolabrasi (MoC) Program Sinergi Sosial bersama Perkeso yang diwakili Ketua Eksekutifnya, Datuk Seri Dr. Mohammed Azman Aziz Mohammed yang disaksikan Pengerusi LZS, Tan Sri Syed Anwar Syed Putra Jamalullail dan Ahli Lembaga Perkeso, Datuk Ahmad Nadzaruddin Abdul Razak di sini tadi.
Sementara itu, Mohammed Azman memberitahu, pihaknya telah membangunkan sistem dalam talian, MySynergy bagi membantu golongan sasaran mendapatkan perlindungan keselamatan sosial yang lebih menyeluruh.
Ujarnya, sebanyak 32 agensi kerajaan dan bukan kerajaan telah mengesahkan penyertaan dalam
Program Sinergi Sosial yang telah dilaksanakan sejak 7 Ogos 2018 dengan 1,250 prospek dari seluruh negara telah menerima bantuan daripada agensi terlibat.
“MySynergy dibangunkan menerusi Program Sinergi Sosial yang merupakan platform keselamatan sosial yang pertama di negara ini yang berupaya menjana tiga jenis data iaitu data-data individu yang telah, sedang dan belum dibantu oleh pihaknya.
“Justeru, penerima faedah Perkeso, asnaf dan miskin akan mendapat manfaat perlindungan itu dengan setiap agensi dalam program ini akan diberikan akses kepada sistem MySynergy,” katanya. -K!ONLINE


Kerajaan tarik balik dua RUU
26 Ogos 2020, 3:37 pm
KUALA LUMPUR- Kerajaan Perikatan Nasional menarik semula dua Rang Undang-Undang(RUU) daripada dibentang untuk bacaan kali kedua.
Dua RUU itu adalah Rang Undang-Undang Perlembagaan (Pindaan) (No. 2) 2019 dan Rang Undang-Undang Suruhanjaya Bebas Aduan Salah Laku Polis 2019.
RUU pertama itu berkait dengan tempoh dua penggal untuk jawatan Perdana Menteri, manakala RUU kedua berkaitan dengan badan yang menyiasat aduan terhadap Polis Diraja Malaysia (PDRM).
Menteri di Jabatan Perdana Menteri (Undang-undang), Takiyuddin Hassan menarik balik kedua-dua RUU berkenaan selepas selesai sesi soal jawab lisan di Dewan Rakyat pagi tadi.
“Saya mohon mencadangkan menurut Peraturan Mesyuarat 62, saya mohon menarik balik DR 42/2019 RUU Perlembagaan (Pindaan) (No. 2) 2019 dan DR 25/2019 Rang Undang-Undang Suruhanjaya Bebas Aduan Salah Laku Polis (IPCMC) 2019 seperti yang tertera di nombor enam dan tujuh aturan urusan mesyuarat hari ini,” katanya.
Takiyudin sebelum ini dilaporkan berkata, RUU IPCMC akan ditarik balik dan diganti dengan RUU baharu, namun tiada makluman dilaporkan mengenai penarikan balik RUU Perlembagaan (Pindaan) (No. 2) 2019.

RUU Perlembagaan (Pindaan) (No. 2) 2019 dibentangkan pada Disember 2019 untuk mengehadkan tempoh jawatan Perdana Menteri kepada dua penggal dan dijadualkan untuk dibahaskan pada Mac lalu. -K! ONLINE


MAHA 2020 tampil konsep hibrid
Oleh MOHD RIDZAUDDIN ROSLAN

26 Ogos 2020, 3:41 pm
SERDANG- Penganjuran Pameran Pertanian, Hortikultur dan Pelancongan Agro Malaysia (MAHA 2020) tampil berbeza bagi edisi kali ini apabila bakal dianjurkan secara konsep hibrid.
Menteri Pertanian dan Industri Makanan, Datuk Seri Dr. Ronald Kiandee berkata, penganjuran kali ini akan ditambah elemen pelaksanaan atas talian iaitu pameran secara maya (virtual).
Katanya, kombinasi konsep fizikal dan maya itu menjadikan penganjuran MAHA 2020 yang bertemakan Pertanian Penjana Ekonomi Negara sebagai hibrid.
“Pameran MAHA 2020 secara maya merupakan platform direka khas bagi memenuhi segala keperluan perniagaan dalam industri makanan dan pertanian secara atas talian.
“Seperti yang ditawarkan pameran fizikal, platform maya itu juga mampu mengendalikan transaksi perniagaan sama ada bagi pasaran domestik mahupun antarabangsa,” katanya ketika berucap pada Pra-Pelancaran MAHA di Taman Ekspo Pertanian Malaysia (MAEPS) di sini tadi.
Tambahnya, menerusi konsep berkenaan, pelbagai aktiviti secara atas talian seperti sesi perbincangan, padanan perniagaan dan promosi produk dapat dipaparkan secara langsung.

“Kita juga sedar budaya norma baharu bagi mencegah Covid-19 dan ini menjadi faktor penolak untuk menggunakan lebih teknologi termasuklah dalam bidang pertanian serta penganjuran MAHA.
“Kementerian berharap agar MAHA 2020 boleh menarik seramai 10,000 pengunjung secara fizikal setiap hari selain lebih 100,000 pengunjung secara maya,” ujarnya.
MAHA 2020 bakal berlangsung selama empat hari bermula 26 November depan di MAEPS Serdang dengan menawarkan hampir 500 ruang pamaeran serta jualan. – K! ONLINE


Suspek ragut wanita hingga patah tulang tangan, hidung dicekup
Oleh KOSMO!

26 Ogos 2020, 3:44 pm
Oleh NOOR HASLIZA NUSI
BALIK PULAU – Polis berjaya menahan dua suspek lelaki yang cuba meragut beg tangan seorang wanita hingga mangsa mengalami kecederaan parah dan patah beberapa anggota badan dalam kejadian pada 12 Ogos lalu.
Suspek lelaki berusia 16 dan 24 tahun itu diberkas anggota polis dari Ibu Pejabat Polis Daerah Barat Daya di kawasan Balik Pulau awal pagi tadi.
Ketua Polis Daerah Barat Daya, Superintendan A.A Anbalagan berkata, tangkapan dilakukan hasil risikan pihaknya sejak dua minggu berhubung laporan kejadian kes rompakan hingga menyebabkan kecederaan seorang mangsa wanita berusia 53 tahun.
“Siasatan lanjut, suspek turut terlibat dengan beberapa lagi kes jenayah di negeri ini khususnya di Balik Pulau.
“Semakan polis juga mendapati suspek berusia 24 tahun baru sahaja dibebaskan dari hukuman penjara awal Ogos lalu atas kesalahan jenayah,” katanya di sini tadi.

Beliau memberitahu, kedua-dua suspek yang tidak bekerja dan memiliki rekod jenayah lampau itu kini ditahan reman selama empat hari bagi membantu siasatan mengikut Seksyen 394 Kanun Keseksaan.
Dalam kejadian pada 12 Ogos lalu, seorang pembantu pengurusan murid di sebuah sekolah daerah ini patah tulang tangan kiri, pipi kiri dan kanan serta hidung selepas beg tangan cuba diragut dua suspek ketika menunggang motosikal di Jalan Air Putih kira-kira pukul 5 petang. – K! ONLINE


Syarikat guaman disyaki pecah amanah jual rumah lebih RM200,000
Oleh MOHD YUNUS YAKKUB

26 Ogos 2020, 4:55 pm
KLANG – Sebuah syarikat guaman di sini disyaki terlibat dalam pecah amanah lebih RM200,000 dalam perjanjian perjualan rumah di Bandar Bukit Raja di sini.
Ketua Polis Daerah Klang Selatan, Asisten Komisioner Shamsul Amar Ramli berkata, ini susulan laporan polis dilakukan mangsa yang merupakan pengurus pembinaan berusia 42 tahun, kelmarin.
Katanya, berdasarkan siasatan awal mangsa bersama isterinya telah pergi ke pejabat peguam terbabit di Jalan Kota Raja Shahbandaraya di sini pada 2 Oktober tahun lalu bagi menandatangani surat perjanjian penjualan rumah.
Katanya, rumah mangsa telah dijual pada harga RM430,000 dengan syarikat guaman itu telah menyerahkan bayaran pertama perjualan sebanyak RM20,000 yang dimasukkan ke dalam akaun bank milik bersama pengadu dan isteri.
“Bayaran penyelesaian baki pinjaman perumahan mangsa dibuat adalah sebanyak RM123,558.30 setelah ditolak daripada hasil jualan.
“Namun syarikat guaman itu didapati masih gagal menyerahkan baki hasil jualan sebanyak RM243.441.70 kepada mangsa sehingga kini,” katanya ketika dihubungi di sini hari ini.

Shamsul Amar menambah, mangsa telah beberapa kali menghubungi syarikat guaman tersebut bagi menuntut baki wang tersebut namun diberikan pelbagai alasan antaranya akaun syarikat dibekukan.
“Mangsa yang tidak mempercayainya meminta bukti penyata akaun syarikat namun gagal dibuktikan oleh syarikat guaman tersebut,” katanya.
Jelas beliau, siasatan lanjut sedang dijalankan dan kes disiasat mengikut Seksyen 409 Kanun Keseksaan. -K!ONLINE


Jakoa rangka langkah tangani kemiskinan Orang Asli
Oleh KOSMO!

26 Ogos 2020, 3:34 pm
Oleh AIMUNI TUAN LAH
GUA MUSANG – Jabatan Kemajuan Orang Asli (Jakoa) sedang merangka langkah lebih drastik untuk menangani masalah kemiskinan yang masih membelenggu 198,000 masyarakat Orang Asli yang tinggal di 856 buah kampung seluruh negara.
Ketua Pengarah Jabatan Kemajuan Orang Asli (Jakoa), Profesor Dr. Juli Edo berkata, pihaknya juga sedang menyusun program yang lebih berkesan untuk Orang Asli keluar daripada garis kemiskinan.
Katanya, Orang Asli masih tidak keluar daripada garis kemiskinan dan kadar pendapatan B40 juga semakin meningkat walaupun tumpuan mereka dalam bidang pertanian.
“Kita kena mencari pendekatan baharu untuk mempelbagaikan kegiatan ekonomi Orang Asli supaya tidak bergantung kepada tanaman tunggal sahaja untuk membiayai sara hidup keluarga mereka.
“Kita juga akan melatih masyarakat Orang Asli ke arah hidup lebih berdikari dan tidak mengharapkan bantuan berterusan,” katanya di sini hari ini.

Mengulas lanjut mengenai usaha untuk meningkatkan taraf hidup Orang Asli, katanya, Jakoa sentiasa mengadakan program untuk meningkatkan ekonomi mereka.
Katanya, bagaimanapun, program itu perlu dinilai semula dengan menggunakan model baharu kerana keberkesanannya kurang dalam meningkatkan pendapatan Orang Asli. – K! ONLINE


Jaipk larang guna masjid dan surau untuk kempen
Oleh KOSMO!

26 Ogos 2020, 3:30 pm
Oleh SHAARANI ISMAIL
IPOH – Semua pengerusi masjid dan surau di kawasan yang terlibat secara langsung pada Pilihan Raya Kecil (PRK) Dewan Undangan Negeri (DUN) Slim, Sabtu ini diingatkan supaya tidak membenarkan masjid dan surau dijadikan sebagai lokasi kempen.
Pengarah Jabatan Agama Islam Perak (Jaipk), Datuk Mohd. Yusop Husin berkata, selain itu parti politik yang bertanding juga diingatkan supaya tidak menggunakan masjid dan surau untuk tujuan berpolitik sepanjang kempen PRK ini berlangsung.
“Saya pohon kerjasama pengerusi masjid dan surau di kawasan PRK DUN Slim supaya tidak membenarkan sebarang aktiviti politik khususnya kempen pilihan raya.
“Semua parti politik juga diingatkan agar tidak menggunakan premis berkenaan bagi maksud tersebut.
“Seruan ini merupakan peringatan yang berulang kali disebut oleh Sultan Perak, Sultan Nazrin Muizzuddin Shah,” katanya dalam kenyataan di sini hari ini.

Mohd Yusop berkata, Sultan Nazrin seringkali mengingatkan rakyat Perak supaya tidak sekali-kali mengggunakan masjid dan surau dalam perkara yang membabitkan isu politik dan seharusnya ia perlu dihormati.
Katanya, dengan tempoh kempen yang sudah masuk ke penghujung, peringatan itu perlu bagi memastikan masjid dan surau di negeri ini tidak dicemari dengan kempen politik yang tidak sepatutnya. – K! ONLINE


PDRM tumpaskan 114 sindiket dadah tahun ini
Oleh MOHD SYALMIZI HAMID

26 Ogos 2020, 2:18 pm
GEORGE TOWN – Jabatan Siasatan Jenayah Narkotik (JSJN) Polis Diraja Malaysia (PDRM) melakar kejayaan besar apabila menumpaskan sebanyak 144 sindiket dadah pada tahun ini iaitu mengatasi petunjuk prestasi utama (KPI) yang ditetapkan.
Ketua Polis negara, Tan Sri Abdul Hamid Bador berkata, kejayaan bagi tempoh Januari hingga Julai itu berikutan komitmen besar yang dipamerkan pasukannya biarpun dalam keadaan kekangan jumlah pegawai.
“Kejayaan paling besar apabila JSJN melumpuhkan 114 sindiket dadah walaupun KPI kita sebanyak 30 untuk tahun ini.
“Ancaman penyalahgunaan, pengedaran, penjualan, pengimportan dan pengeksportan dadah itu dilihat amat serius,” katanya kepada pemberita hari ini.
Beliau berkata demikian selepas Merasmikan Majlis Mesyuarat Ketua JSJN se-Malaysia di sini.
Abdul Hamid berkata, pihaknya turut berusaha untuk menambah pegawai di jabatan itu bagi berdepan ancaman dadah di negara ini yang semakin bertambah.

“Saya akan merayu bagi pihak PDRM untuk diberi kelonggaran menambah perjawatan ini yang ketika ini mempunyai kira-kira 5,000 petugas.
“Kalau ikutkan realitinya, JSJN memerlukan 16,000 orang dan barulah kita boleh jalankan tindakan dengan lebih efektif“, katanya lagi.
Sementara itu, beliau berkata, bagi tempoh Januari hingga Julai tahun ini, sebanyak 13 buah makmal dengan melibatkan 43 tangkapan selain melibatkan rampasan pelbagai jenis dadah bernilai RM245 juta. – K! ONLINE


[VIDEO] Polis buru dua suspek kes curi tabung tiga masjid
Oleh MOHD AZLI ADLAN

26 Ogos 2020, 1:53 pm
KEMAMAN – Dua lelaki yang disyaki aktif dalam kegiatan melarikan tabung beberapa masjid di daerah ini kini diburu polis.
Setakat ini, kedua-dua suspek berusia lingkungan 20-an dipercayai telah mencuri tabung di sekurang-kurangnya tiga masjid di daerah ini melibatkan kerugian lebih kurang RM2,000.
Ketua Polis Daerah Kemaman, Superintendan Hanyan Ramlan berkata, tiga masjid terlibat ialah Masjid Sultan Ahmad, Chukai serta Masjid Labohan dan Masjid Kampung Gelugor, Kerteh di sini.
“Dua suspek yang dipercayai orang tempatan itu turut disyaki melarikan sebuah televisyen yang ditempatkan di Masjid Kampung Gelugor dalam kejadian baru-baru ini.
“Mereka juga dipercayai menaiki kereta jenis Perodua Viva yang menggunakan nombor pendaftaran palsu sewaktu melakukan perbuatan jenayah terbabit di ketiga-tiga masjid berkenaan,” katanya kepada Kosmo! di sini hari ini.
Hanyan berkata, siasatan awal mendapati modus operandi dua suspek itu ialah akan memasuki masjid sasaran sewaktu tiada jemaah di rumah ibadat itu pada awal pagi.

Tambah beliau, orang ramai yang mengenali suspek atau mempunyai maklumat berhubung kes kecurian itu boleh menghubungi Bilik Gerakan Ibu Pejabat Daerah Kemaman di talian 098592222 untuk membantu siasatan. – K! ONLINE


Potongan yuran hingga 15 peratus asrama dan universiti
Oleh KOSMO!

26 Ogos 2020, 2:05 pm
KUALA LUMPUR- Kerajaan bersetuju untuk mengurangkan yuran asrama dan yuran perkhidmatan universiti awam sehingga 15 peratus bagi meringankan beban penuntut warganegara akibat penularan wabak Covid-19.
Timbalan Menteri Pengajian Tinggi, Datuk Dr. Mansor Othman berkata, pengurangan itu adalah hasil rundingan dengan Kementerian Kewangan setelah mengambil kira keupayaan kewangan kerajaan dan universiti awam.
“Pengurangan yuran bagi semester kedua sesi akademik 2019-2020 untuk pelajar warganegara Malaysia melibatkan peruntukan sebanyak RM72 juta dan seramai 523,318 pelajar universiti awam di seluruh negara dijangka mendapat manfaat daripada keputusan ini.
“Pengurangan yuran ini adalah tambahan daripada bantuan-bantuan lain seperti, bantuan secara one-off sebanyak RM200 kepada setiap pelajar institut pengajian tinggi (IPT) di bawah Pakej Rangsangan Ekonomi Prihatin Rakyat melibatkan peruntukan sebanyak RM168.3 juta yang memberi manfaat kepada 841,464 pelajar,” katanya ketika sesi Dewan Rakyat di Bangunan Parlimen hari ini.
Mansor menjawab soalan daripada Datuk Azizah Mohd. Dun (Bersatu-Beaufort) yang ingin tahu status yuran pengajian semester IPT awam dan swasta yang terkesan akibat penularan pandemik Covid-19, serta apakah inisiatif kerajaan berkaitan sistem pembelajaran online pelajar IPT yang tinggal di luar bandar dan memerlukan capaian internet.
Menjawab soalan kedua, Mansor memaklumkan, kementerian telah berbincang dengan Suruhanjaya Komunikasi dan Multimedia Malaysia (SKMM) bagi mengenalpasti capaian liputan internet mengikut keberadaan pelajar untuk tujuan pemetaan liputan capaian internet.

“Kementerian telah memanjangkan 800 maklumat lokasi kemudahan pusat internet di bawah seliaan SKMM kepada universiti awam yang boleh diakses semua pelajar secara percuma.
“Kita juga menggalakkan untuk mengakses internet yang sedia ada di universiti awam berhampiran semasa berada di luar kampus,” ujar beliau.
Dalam pada itu, Mansor berkata kerajaan tidak mempunyai peruntukan untuk membayar kos kuarantin pelajar tempatan yang pulang daripada luar negara. -K! ONLINE


Awak-awak warga Thailand dikhuatiri lemas
Oleh KOSMO!

26 Ogos 2020, 1:59 pm
Oleh MOHD RAFIE AZIMI
ALOR SETAR – Seorang awak-awak warga Thailand dikhuatiri lemas setelah terjatuh ke dalam laut ketika menangkap ikan di Pulau Songsong di Yan dekat sini semalam.
Pengarah Zon Maritim Kuala Kedah, Komander Maritim Mahmad Faizal Ahmad berkata, mangsa, Supakorn Ruanggkaew, 48, disedari hilang oleh empat nelayan lain ketika mereka hendak menaikkan pukat kira-kira pukul 3 petang.
“Mangsa dipercayai terjatuh pada jarak 19.3 batu nautika barat daya Pulau Songsong,” katanya dalam satu kenyataan di sini hari ini.
Kata beliau, sebaik menerima laporan, Pusat Sub Penyelamat Maritim (MRSC) segera melancarkan operasi mencari dan menyelamat (SAR) kira-kira pukul 4 petang semalam.
“Operasi SAR melibatkan sebuah bot dan kapal Maritim Malaysia (APMM) selain turut mendapat kerjasama pasukan polis marin serta Angkatan Pertahanan Awam Malaysia (APM).

“Sebanyak 15 buah nelayan tempatan turut membantu dalam usaha pencarian mangsa,” ujarnya.
Tambahnya, SAR ditangguhkan pada pukul 7 petang semalam dan disambung pada pagi ini.
“Sektor pencarian pada hari ini meliputi kawasan seluas 78.22 batu nautika persegi,” katanya. -K! ONLINE


Padah bawa bot pancing tanpa lesen
Oleh KOSMO!

26 Ogos 2020, 2:42 pm
Oleh NOOR HASLIZA NUSI
GEORGE TOWN – Maritim Malaysia (APMM) menahan sebuah bot pancing yang tidak memiliki nombor pendaftaran pada kedudukan 1.5 batu nautika timur Batu Maung di sini semalam.
Penahanan bot tempatan itu dijalankan anggota bot peronda semasa menjalankan rondaan Op Benteng Laut di sekitar perairan negeri ini kira-kira pukul 3.15 petang.
Pengarah Maritim Negeri, Hamizan Harun berkata, hasil pemeriksaan lanjut mendapati seramai lima pemancing tempatan berada di atas bot terbabit.
“Mereka disyaki melakukan kesalahan di bawah Ordinan Perkapalan Saudagar 1952, Seksyen 474(1) iaitu beroperasi tanpa lesen bot yang sah serta gagal mengemukakan dokumen insurans.
“Vesel yang ditahan dibawa ke Jeti Pangkalan Polis Marin Batu Uban untuk diserahkan kepada Pegawai Penyiasat Maritim Negeri untuk tindakan lanjut,” katanya dalam satu kenyataan di sini sebentar tadi.

Hamizan memberitahu, pihaknya tidak akan berkompromi dengan mana-mana pihak yang melanggar undang-undang perairan negara khususnya di Pulau Pinang.
Justeru tambahnya, sekiranya terdapat sebarang aduan atau kecemasan di laut, orang ramai diminta untuk memberi kerjasama dengan memberi maklumat awam yang lengkap kepada pihak APMM melalui talian 24 Jam iaitu MERS 999 atau terus hubungi Pusat Operasi Maritim Pulau Pinang ditalian: 04-2626146 atau 04-264 3650. – K! ONLINE


Hujan peluru serangan komunis
Oleh LUQMAN RIDHWAN MOHAMED NOR

26 Ogos 2020, 2:38 pm
KUALA LUMPUR – Seorang pesara polis berpangkat sarjan dilanda kekesalan berpanjangan setiap kali mengenangkan tragedi diserang hendap oleh komunis hingga mengakibatkan dia kehilangan dua rakan baik dalam pertempuran sengit di Kroh, dekat Hulu Perak 52 tahun lalu.
Shaari Che Mat, 78, berkata, dia begitu ralat kerana gagal membantu rakan-rakan bukan kerana takut tetapi akibat tidak berpeluang membalas tembakan ketika berlindung daripada hujan peluru komunis yang datang dari pelbagai arah.
Mengimbau semula kejadian itu, Shaari berkata, insiden berdarah pada pukul 5 petang 17 Jun 1968 di Kroh dekat Hulu Perak itu menyebabkan 16 anggota Pasukan Polis Hutan (PPH) terkorban manakala 17 lagi parah.
“Ketika itu saya dan enam rakan dari platun 11, Kompeni C dari Batalion Kedua PPH Ulu Kinta dalam perjalanan pulang ke kem di Betong, Thailand untuk mengambil bekalan keselamatan di Sungai Petani, Kedah kerana risikan memaklumkan komunis akan menyerang.
“Kami kemudian bertemu dengan Batalion Pertama PPH di sebuah kem di Kroh sebelum bergerak secara konvoi dengan trak kami berada di belakang. Dalam perjalanan mereka telah singgah di pekan Kroh manakala kami meneruskan perjalanan.
“Ketika itu kami sudah berada di depan dan mereka menyusuri di belakang pula. Sebaik tiba di check point imigresen Thailand yang terletak kira-kira tujuh kilometer dari pekan Kroh, kami dikejutkan dengan bunyi tembakan sebaik melepasi check point itu,” ceritanya kepada Kosmo!.

Shaari yang mula berkhidmat pada 1962 berkata, tembakan bertubi-tubi komunis yang disasarkan kepada anggota konvoi di belakang telah menyebabkan dia dan enam rakannya terjun dari trak untuk berlindung di tebing.
“Hujan peluru itu berlangsung selama 20 minit. ketika serangan memasuki tempoh minit ke lima, seorang rakan pasukan memberanikan diri menghidupkan kenderaan untuk memecut ke kem bagi mendapatkan bantuan,” ceritanya lagi.
Ujar Shaari, tidak lama kemudian, satu platun lagi tiba untuk membantu dan pertempuran berlangsung selama setengah jam sebelum komunis melarikan diri.
“Ketika itu saya hanya ingat mati namun semangat untuk bertempur tetap berkobar-kobar. Saya dan rakan-rakan mula membalas tembakan tanpa rasa takut sebaik bantuan tiba,” katanya.
Tambahnya, pertempuran itu mengakibatkan 16 anggota PPH terbunuh dan 17 lagi parah.
Antara yang terbunuh ialah dua sahabat baiknya, Konstabel Mohd. Salleh Bidin dan Konstabel Ismail Amir.
“Itulah pengorbanan kami selaku anggota keselamatan demi mempertahankan negara. Saya harap generasi kini lebih menghargai erti keamanan kerana bukan mudah mahu mengekalkannya,” katanya. -K! ONLINE


Tulis suhu badan amalan salah
26 Ogos 2020, 2:44 pm
KUALA LUMPUR- Timbalan Menteri Komunikasi dan Multimedia, Datuk Zahidi Zainul Abidin memberitahu, amalan menulis suhu badan ketika memasuki premis perniagaan sebenarnya tidak mengikut ‘advisory’ tatacara yang dikeluarkan Jabatan Perlindungan Data Peribadi (JPDP).
Katanya, advisory yang dikeluarkan pada 29 Mei lalu bagi pengumpulan, pemprosesan, dan penyimpanan data peribadi oleh pemilik premis perniagaan semasa Perintah Kawalan Pergerakan Bersyarat tidak pernah menggariskan catatan suhu badan.
“Ada sedikit kekeliruan, kalau kita pegi premis perniagaan dia menulis suhu badan, ini (sebenarnya) tidak wajib, dan mengikut advisory, (amalan) ini adalah salah.
“Jadi sekarang negara kita membuat amalan salah menulis suhu badan (ketika memasuki premis),” katanya ketika sesi Dewan Rakyat di Bangunan Parlimen di sini hari ini.
Beliau menjawab soalan Gobind Singh Deo (PH-Puchong) yang ingin tahu apakah aplikasi-aplikasi digital yang dilancarkan kerajaan semasa wabak Covid-19 untuk menejak virus serta keberkesanannya.
Ujarnya, tatacara itu menggariskan bahawa premis perniagaan hanya perlu merekodkan nama, nombor telefon, tarikh, dan masa kehadiran pengunjung.

Dalam pada itu, Zahid berkata tiada keperluan untuk negeri-negeri mewujudkan aplikasi lain.
“Kita minta janganlah ada aplikasi-aplikasi lain sebab kita lihat ada permohonan dari negeri untuk membuat aplikasi selain daripada aplikasi MySejahtera.
“MySejahtera ditadbir oleh Kementerian Kesihatan dan Majlis Keselamatan Negara, jadi biarlah ada satu sahaja kementerian yang mentadbir, kita minta kerjasama tak payah buat (aplikasi lain),” tambahnya. -K! ONLINE


17 anggota PGA dikuarantin negatif Covid-19
Oleh ZULKIFLI MANZOR

26 Ogos 2020, 2:08 pm
SEMENYIH – Seramai 17 anggota Pasukan Gerakan Am (PGA) Bridged Tengah yang terpaksa dikuarantin selepas terlibat dalam Op Benteng Covid di Perairan Sekinchan baru-baru ini disahkan negatif jangkitan virus Covid-19.
Komander PGA Bridged Tengah, Senior Asisten Komisioner Muhammad Abdul Halim berkata, keputusan itu disahkan pihak Kementerian Kesihatan yang melakukan ujian saringan terhadap anggota PGA terbabit.
“Dalam operasi 15 Ogos lalu seramai 18 pendatang asing tanpa izin (PATI) ditahan dan terdapat dalam kalangan mereka positif Covid-19. Berikutan itu anggota PGA yang terlibat menangkap mereka disaring dan dikuarantin.
“Hasil ujian oleh pihak kesihatan mendapati kesemua anggota PGA terbabit negatif. Tiada yang dikesan dijangkiti virus Covid-19,” katanya pada sidang akhbar di sini hari ini.
Muhammad berkata, langkah kuarantin dilakukan kerana PGA mengambil langkah ketat bagi memastikan tahap keselamatan dan kesihatan pegawai serta anggota di lapangan sentiasa berada dalam keadaan baik.
Terdahulu, beliau memaklumkan PGA Bridged Tengah melakukan sebanyak 107 serbuan, menahan seramai 291 individu dan merampas pelbagai jenis barang bernilai RM18,885,534 sejak 1 Januari hingga 24 Ogos lalu.

Menurut beliau, serbuan, penahanan dan rampasan itu hasil daripada Op Nyah 1 dan Op Benteng Covid bagi membanteras kegiatan jenayah penyeludupan di perairan pantai Selangor dan pantai barat Johor.
Kata beliau, tangkapan melibatkan seramai 103 warga Malaysia terdiri daripada 100 lelaki dan tiga wanita, manakala warga asing yang ditahan seramai 177 lelaki dan 37 wanita berusia antara 20 hingga 60 tahun.
Jelas beliau, rampasan melibatkan kenderaan bernilai RM7.5 juta, rokok seludup (RM6.4 juta), arak seludup (RM2.3 juta), dadah (RM1.4 juta), hidupan dan tumbuhan dilindungi (RM83,560), wang tunai dan lain-lain (RM1.1 juta).
“Kes disiasat dibawah Akta Imigresen 1963, Akta Kastam 1967, Akta Dadah Berbahaya 1952, Akta Anti Pemerdagangan Manusia dan Anti Penyeludupan Migran (ATIPSOM) 2007, Akta Pemulihan Hidupan Liar 2010, Akta Perhutanan 1984/89, Akta Bahan-Bahan Hakisan dan Letupan 1958 serta Akta Perikanan 1985,” katanya. – K! ONLINE


Serina dapat hak penjagaan kekal anak kedua
Oleh NUZULSHAM SHAMSUDDIN

26 Ogos 2020, 1:36 pm
SHAH ALAM – Selepas tiga tahun menanti, pelakon Serina Redzuawan, menarik nafas lega apabila Mahkamah Tinggi Syariah di sini hari ini memutuskan dia mendapat hak penjagaan kekal anak keduanya, Isabella Saffiya O’luanaigh yang berusia sembilan tahun.
Hakim Syarie Salehan Md. Yatim membuat keputusan itu selepas mahkamah meneliti fakta dan berpuas hati dengan permohonan yang dikemukakan Serina,36, selaku pemohon untuk mengubah perintah hadanah (hak penjagaan anak) kekal.
Bagaimanapun mahkamah memutuskan bekas suami Serina, Gavin Edward O’luanaigh atau nama Islamnya, Salahudin Ghafar,43, selaku responden mendapat hak penjagaan kekal terhadap anak sulung lelaki mereka, Tristan Tareef O’luanaigh,10.
Dalam prosiding itu, Serina hadir diwakili peguam syarie Datuk Seri Amli Embong manakala Gavin diwakili peguam syarie Datuk Zainul Rijal Abu Bakar.
Turut hadir dalam prosiding itu, bapa Serina Datuk Redzuawan Ismail atau Chef Wan.
Sementara itu, Serina ketika ditemui selepas prosiding berkata, dia lega dengan keputusan mahkamah namun agak sedih apabila anak-anaknya terpaksa berpisah antara satu sama lain.

“Apa pun saya bersyukur kerana mahkamah telah memberikan keputusan terbaik apabila saya mendapat hak jagaan anak perempuan manakala Gavin mendapat hak jagaan anak lelaki. Mahkamah buat keputusan ini mungkin tidak mahu berlaku lagi pergaduhan.
“Saya juga bersyukur perintah penjagaan kedua-dua anak yang dijaga Gavin sebelum ini telah dibatalkan,” katanya.
Serina memfailkan permohonan untuk mengubah perintah hadanah kekal pada 26 Februari 2018 atas alasan antaranya Gavin yang juga warga Britain itu tidak mengamalkan hidup secara Islam dan bimbang anak-anaknya akan murtad.
Pada masa sama Serina juga khuatir anak-anaknya akan dibawa keluar dari Malaysia memandangkan keluarga bekas suaminya itu berada di London.
Pada Julai 2018, mahkamah sama menolak permohonan Serina untuk mendapatkan hak jagaan sementara dua anaknya itu kerana telah ada hak penjagaan kekal yang dipersetujui bersama sebelum ini.
Mahkamah juga turut menegah Serina dan Gavin membawa anak-anak mereka ke luar negara walaupun Serina memohon mahkamah tidak membenarkan bekas suami sahaja membawa anak ke luar negara.
Sebelum ini Serina telah memberikan hak penjagaan kekal dua anaknya itu kepada Gavin melalui satu penghakiman persetujuan berdasarkan beberapa syarat dan terma lawatan yang telah dipersetujui bersama.
Serina dan Gavin berkahwin pada 1 Januari 2010 namun bercerai talak satu di Mahkamah Rendah Daerah Petaling pada 1 Ogos 2017 selepas tujuh tahun mendirikan rumah tangga.
Hasil perkongsian hidup, mereka dikurniakan dua anak Tristan Tareef dan Isabella Saffiya. -K! ONLINE


UiTM sasar RM15 juta bidaan nombor pendaftaran khas
Oleh KOSMO!

26 Ogos 2020, 1:22 pm
Oleh ISKANDAR SHAH MOHAMED
SHAH ALAM – Universiti Teknologi Mara (UiTM) menyasarkan RM15 juta untuk bidaan nombor siri khas pendaftaran UiTM yang mula dibuka bermula hari ini.
Jumlah itu melibatkan nombor pendaftaran bermula UiTM 1 hingga UiTM 9999 melalui platform sistem bidaan UiTMBida.
Pengerusi Lembaga Pengarah UiTM, Datuk Seri Syed Zainal Abidin Syed Mohamed Tahir berkata, jualan nombor pendaftaran itu bertujuan membantu penjanaan pendapatan dan Tabung Endowment universiti tersebut.
“Keseluruhan hasil jualan itu akan disalurkan untuk pemberian biasiswa pelajar, mobiliti, penyelidikan dan pembangunan (R&D) universiti.
“Berdasarkan tinjauan awal, kami yakin mampu mencapai sasaran RM15 juta kerana mempunyai lebih 700,000 alumni di seluruh negara,” katanya pada sidang akhbar selepas melancarkan
sistem bidaan itu di Dewan Agung Tuanku Canselor (DATC) UiTM di sini, hari ini.

Turut hadir, Naib Canselor UiTM, Prof. Emeritus Datuk Dr. Mohd. Azraai Kassim dan Timbalan Pengarah Bahagian Pelesenan Jabatan Pengangkutan Jalan (JPJ), Mohd. Hafiz Shamsani Othman.
Ujar Syed Zainal, nilai bidaan minimum bagi setiap nombor pendaftaran itu telah ditetapkan pihaknya mengikut kategori masing-masing.
“Bagi kategori Prima yang termasuk nombor utama, harga bidaan dibuka bermula antara RM2,500 hingga RM20,000.
“Nilai bidaan bagi kategori terpilih, terhad dan biasa pula dibuka antara RM500 hingga RM2,000,” katanya.
Menurutnya, semua pihak termasuk orang awam yang berminat membuat bidaan boleh melayari laman sesawang https:// uitmbida.uitm.edu.my.
Dalam pada itu, Mohd. Hafiz berkata, JPJ akan memantau sistem bidaan dibangunkan UiTM tersebut setiap enam bulan bagi mengelak sebarang kesulitan.
“Pemantauan itu akan dijalankan dalam tempoh tiga tahun sehingga proses bidaan semua nombor selesai sepenuhnya,” katanya. – K! ONLINE


379 PATI Filipina diusir
Oleh KOSMO!

27 Ogos 2020, 9:46 pm
Oleh IVAN AMIRUL
SANDAKAN – Seramai 379 orang pendatang asing tanpa izin (PATI) warga Filipina diusir ke negara asal menaiki kapal dari pelabuhan Sandakan ke Zamboanga, Filipina hari ini.
Pengarah Keselamatan Negeri Majlis Keselamatan Negara (MKN) Sabah, Sharifah Sitti Saleha Habib Yussof berkata, pengusiran berkenaan adalah siri ke-24 yang dilaksanakan menerusi jalan laut bagi tahun ini melibatkan PATI Filipina dan Indonesia.
Beliau berkata pelaksanaan pengusiran terbabit sekaligus menjadikan jumlah keseluruhan pengusiran PATI sepanjang tahun 2020 adalah seramai 6,024 orang.
“Semua PATI yang dihantar pulang sudah dipastikan berada dalam keadaan sihat untuk diusir sebagai salah satu langkah memutuskan rantaikan jangkitan Covid-19.
“Sekiranya ada tahanan yang didapati sakit, mereka akan menjalani rawatan sewajarnya terlebih dahulu,” katanya dalam satu kenyataan di sini hari ini.

Dalam pada itu, beliau menzahirkan penghargaan kepada kerajaan Filipina atas kerjasama diberikan sepanjang proses terbabit.
Katanya, usaha membasmi PATI tidak akan terhenti selagi masalah kebanjiran PATI masih wujud di seluruh negeri. – K! ONLINE


Dua maut kemalangan di Bandar Al-Muktafi Billah Shah
Oleh MOHD AZLI ADLAN

27 Ogos 2020, 9:37 pm
DUNGUN – Dua lelaki maut dalam kemalangan melibatkan sebuah kereta Proton Satria dan motosikal jenis Yamaha Y15 di Kilometer 110, Jalan Jerangau – Jabor berhampiran Bandar Al-Muktafi Billah Shah dekat sini hari ini.
Dalam kejadian pada pukul 6 petang itu, Mohd. Izwan Mustafa , 29, yang memandu kereta Proton Satria dan penunggang motosikal Yamaha Y15, Mohamad Arif Amali Azhar, 23, meninggal dunia di lokasi kejadian akibat kecederaan parah di bahagian kepala.
Ketua Polis Daerah Dungun, Superintendan Baharudin Abdullah berkata, kejadian berlaku apabila kereta Proton Satria dipandu Mohd. Izwan yang dalam perjalanan ke Kemaman tiba-tiba hilang kawalan lalu terbabas memasuki laluan bertentangan.
“Kereta tersebut melanggar besi penghadang jalan sebelum dirempuh motosikal Yamaha Y15 ditunggang Mohamad Arif Amali yang gagal mengelak.
“Impak kemalangan itu menyebabkan Mohamad Arif Amali tercampak memasuki tempat duduk penumpang belakang kereta Proton Satria terbabit,” katanya kepada Kosmo! di sini hari ini.
Baharudin berkata, sepasukan anggota bomba dari Balai Bomba dan Penyelamat Bandar Al Muktafi Billah Shah telah bergegas ke lokasi kejadian apabila menerima maklumat kemalangan itu pada pukul 6.01 petang.

Beliau berkata, pasukan bomba tersebut mengambil masa kira-kira lima minit untuk mengeluarkan kedua-dua mangsa yang terperangkap di dalam kereta remuk teruk itu.
“Pasukan perubatan mengesahkan kedua-dua mangsa telah meninggal dunia sebelum mayat mereka dibawa ke Unit Forensik Hospital Dungun di sini untuk dibedah siasat,” katanya. – K! ONLINE


Mohd. Khairuddin hadir beri keterangan di Bukit Aman
27 Ogos 2020, 8:51 pm
KUALA LUMPUR- Menteri Perusahaan Perladangan dan Komoditi, Datuk Dr. Mohd. Khairuddin Aman Razali tiba di Ibu Pejabat Polis Bukit Aman pukul 8 malam tadi untuk memberi keterangan berhubung pelanggaran kuarantin selepas pulang dari luar negara awal bulan lepas.
Sehingga pukul 8.30 malam, proses mengambil keterangan masih berlangsung.
Polis mengambil keterangan beliau selepas Kementerian Kesihatan menyerahkan kertas siasatan berhubung isu pelanggaran kuarantin oleh Ahli Parlimen Kuala Nerus itu selepas pulang dari lawatan tidak rasmi di Turki pada 3 hingga 7 Julai lalu. -K! ONLINE


Wanita maut dalam nahas dua kenderaan
Oleh KOSMO!

27 Ogos 2020, 9:06 pm
Oleh MASTURAH SURADI
KOTA TINGGI – Seorang wanita maut selepas kenderaan dipandu hilang kawalan ketika memotong kenderaan lain sebelum dilanggar sebuah kenderaan pelbagai guna (MPV) di KM 80 Johor Bahru-Mersing, Johor pagi tadi.
Ketua Polis Daerah Kota Tinggi, Superintendan Hussin Zamora berkata, polis menerima maklumat kejadian itu pada pukul 11.50 pagi melibatkan sebuah Perodua Myvi dan Toyota Wish.
Jelasnya, mangsa Yap Hui Poh, 25, yang menaiki Perodua Myvi disahkan meninggal dunia ditempat kejadian selepas mengalami cedera parah.
“Manakala Pemandu MPV Toyota Wish bernama Muhammad Faizal Mustakim, 41 dan tujuh penumpang lain telah dihantar ke Hospital Kota Tinggi (HKT) untuk rawatan lanjut.
“Hasil siasatan mendapati kemalangan dipercayai berlaku apabila pemandu Perodua Myvi dalam perjalanan ke arah Johor Bahru dipercayai telah memotong sebuah kereta melalui bahagian kiri lorong jalan sebelum pemandu hilang kawalan lalu terbabas ke jalan bertentangan,” katanya dalam satu kenyataan hari ini.

Katanya, siasatan lanjut masih lagi diteruskan bagi memastikan punca kejadian sebenar.
Kes disiasat dibawah Seksyen 41(1) Akta Pengangkutan Jalan 1987. – K! ONLINE


Sekatan jalan raya mulai tengah malam ini
Oleh KOSMO!

27 Ogos 2020, 9:22 pm
Oleh OTHMAN YAHAYA
SUNGAI PETANI – Polis akan melakukan sekatan jalan raya dan menutup semua lorong tikus di  Amanjaya di sini mulai 12.01 tengah malam ini.
Sekatan jalan itu dilakukan susulan pelaksanaan Perintah Kawalan Pergerakan Diperketatkan (PKPD) Secara Pentadbiran (Temco) susulan pandemik Covid-19 bagi Kluster Tawar.
Ketua Polis Daerah Kuala Muda, Asisten Komisioner Adzli Abu Shah memberitahu, sekatan jalan akan diadakan di empat lokasi di Ambangan Heights yang melibatkan  Zon Melur, Kenanga dan Mawar.
“Sekatan jalan raya diadakan bagi mengekang individu yang diarahkan untuk kuarantin di rumah daripada melanggar arahan tersebut.
“Penutupan beberapa lokasi termasuk 11 laluan tikus juga telah dikenal pasti,” katanya dalam satu kenyataan di sini hari ini.

Tambahnya, PKPD Temco itu juga melibatkan penggunaan kawat duri dan batu konkrit.-K! ONLINE


Super KIP terpaksa potong jari kelingking
Oleh MUHAMMAD RIDUAN MOHD HANAFIAH

27 Ogos 2020, 9:02 pm
DEMI semangat untuk mengibarkan bendera Malaysia ke persada dunia, pelumba muda negara, Khairul Idham Pawi tidak putus semangat meskipun terpaksa hilang satu jari untuk meneruskan kariernya pada saingan Kejuaraan Motosikal Dunia (MotoGP) dalam kelas Moto3.
Khairul Idham yang terkenal dengan jolokan Super KIP selamat menjalani pembedahan Selasa lalu bagi melakukan pembedahan membuang jari kelingkingnya selepas mengalami kecederaan ketika sesi latihan bebas Grand Prix (GP) Republik Czech 8 Ogos lalu.
Kecederaan tersebut berlaku sama pada jari kelingkingnya yang sebelum ini hancur ketika beraksi pada GP Sepanyol tahun lalu.
Super KIP berharap dengan pembedahan tersebut dia mampu kembali fokus untuk mencari kejayaan dan mampu menyerlah kembali seperti dilakukannya pada musim 2016 yang  meraih dua kemenangan di GP Jerman dan Argentina
“Jari saya tidak boleh bengkok sejak tahun lepas sebab terdapat skru tertanam pada jari saya ini. Semasa saya jatuh ketika di Brno tempoh hari, keadaan jari saya semakin serius. Pembedahan terpaksa dilakukan.
“Memang sukar untuk membuat keputusan tetapi demi masa depan, saya terpaksa memotong jari ini. Jika saya kekalkan jari ini kemungkinan akan berdepan kecederaan sama sekiranya terlibat dalam insiden yang serupa.

“Fikiran saya sering terganggu dengan jari ini kerana saya terpaksa menunggang dalam keadaan berhati-hati. Saya harap dengan pembedahan kali ini, isu itu tidak timbul lagi dan saya boleh fokus kembali berlumba. Saya tidak mahu ia terus menghantui saya.
“Saya akan berjumpa dengan doktor pada Isnin nanti dan berharap mampu cepat sembuh untuk meneruskan perlumbaan di Misano nanti,” kata Khairul Idham.
Khairul Idham yang memenangi GP Jerman dan Argentina pada 2016 dalam saingan Moto3 dinaikkan pangkat untuk beraksi di pentas Moto2 bersama pasukan Honda Team Asia bagi menggantikan tempat pelumba Thailand, Ratthapark Wilairot.
Prestasi Khairul Idham merosot selepas hanya meraih satu mata ketika beraksi secara penuh pada tahun 2017 dan 2018.
Pada musim 2019, dia hanya beraksi tiga pusingan awal selepas mengalami kecederaan serius di jari kelingkingnya pada GP Sepanyol sehingga memerlukan dua kali pembedahan. – K! ONLINE


Padah buat ugutan jenayah
Oleh EDDY AQMAL MOHAMED HAMIDI

27 Ogos 2020, 11:47 pm
PETALING JAYA – Tindakan seorang lelaki membuat ugutan jenayah dan perbuatan khianat kerana berang tayar keretanya dikunci oleh pengawal keselamatan akhirnya memakan diri apabila dia ditahan di Damansara Damai di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima laporan berhubung kejadian daripada mangsa yang bekerja sebagai pengawal keselamatan di sebuah pangsapuri di sini pada pukul 5.26 petang.
“Menurut mangsa, pada 20 Ogos lalu dia telah mengunci tayar kereta suspek kerana tidak membayar kos penyelenggaraan bulanan selama tiga bulan.
“Suspek yang berang kemudiannya telah menunjukkan sebilah pedang samurai kepada mangsa semasa pengawal keselamatan itu hendak membuka alat pengunci tayar kereta berkenaan,” katanya dalam satu kenyataan di sini hari ini.
Jelas Nik Ezanee, kejadian kedua berlaku semalam apabila suspek bertindak memecahkan kunci dan merosakkan alat pengunci tayar berkenaan.
“Susulan laporan yang diterima, sepasukan polis dari Ibu Pejabat Polis Daerah Petaling Jaya telah membuat serbuan dan tangkapan ke atas suspek berusia 44 tahun itu di sebuah unit pangsapuri di sini kira-kira pukul 10.30 malam hari yang sama.

“Pemeriksaan di dalam kereta suspek pula telah menemui sebatang kuku kambing yang dipercayai digunakan untuk merosakkan alat pengunci tayar kereta berkenaan,” ujar beliau.
Nik Ezanee berkata, suspek kini direman selama empat hari dan kes disiasat di bawah Seksyen 506 dan Seksyen 427 Kanun keseksaan. – K! ONLINE


Arul sedia pertimbang serap pemain gugur ke dalam skuad kebangsaan
Oleh MUHAMMAD HELMEE RAMLI

27 Ogos 2020, 9:33 pm
NAMPAKNYA masih ada sinar buat pemain hoki negara yang digugurkan ketika era Roelant Oltmans apabila ketua jurulatih baharu, Arul Selvaraj sedia membuka pintu buat mereka.
Arul yang dilantik sebagai ketua jurulatih skuad hoki kebangsaan baharu awal bulan ini menyuarakan beliau terbuka untuk bertemu serta berbincang dengan pemain-pemain tersebut.
Paling mencuri perhatian adalah pengguguran dua bintang hoki negara yang juga pasangan adik-beradik, Faizal dan Fitri Saari pada Februari lalu sehingga mencetuskan persoalan dalam kalangan peminat sukan hoki Malaysia.
Bagaimanapun, peluang mereka untuk membarisi skuad Malaysian Tigers kembali terbuka apabila Arul sedia memanggil mana-mana pemain yang boleh menunjukkan komitmen serta prestasi memuaskan.
“Saya akan teliti kenapa pemain-pemain tersebut digugurkan. Mungkin saya akan cari ruang untuk duduk semeja serta berbincang dengan mereka selepas ini.
“Pada perjumpaan itu nanti, saya akan tanya sama ada mereka masih ada keinginan ataupun tidak untuk menyarung jersi pasukan negara. Saya juga ingin tahu apa sasaran yang ingin mereka capai,” kata Arul.

Jelas bekas pengendali pasukan Universiti Kuala Lumpur (UniKL) itu, beliau perlu tahu keadaan sebenar berhubung pengguguran pemain-pemain tersebut sebelum melakukan sebarang keputusan.
“Saya perlu tahu apa punca mereka digugurkan sebelum ini. Jika digugurkan atas alasan prestasi tidak memuaskan, agak sukar untuk buat keputusan memanggil balik.
“Perbincangan tersebut amat diperlukan kerana saya perlu tahu apa keinginan mereka. Bagaimanapun, jika sekadar ada keinginan tetapi prestasi tidak memuaskan, terpaksa kita ketepikan,” ujarnya. K! ONLINE


Cheng Hoe tidak terkejut Safawi berhijrah ke Portimonense SC
Oleh SOPI SAMAILE

27 Ogos 2020, 9:15 pm
PERPINDAHAN penyerang sensasi Johor Darul Ta’zim (JDT), Safawi Rasid ke kelab Liga Premier Portugal, Portimonense SC hujung musim ini tidak mengejutkan ketua jurulatih skuad Harimau Malaya, Tan Cheng Hoe.
Bekas jurulatih Kedah itu berkata, beliau sudah lama menjangkakan pasukan-pasukan luar negara akan cuba mendapatkan khidmat Safawi berdasarkan aksi yang ditampilkan.
Tambah beliau, perpindahan pemain kelahiran Terengganu itu ke saingan luar negara tepat pada masanya kerana menganggap Safawi sudah berkembang sebaiknya serta matang.
“Sejujurnya saya tidak terkejut dengan berita ini kerana saya sentiasa percaya dia akan mendapat peluang untuk beraksi serta timba pengalaman di liga yang lebih baik.
“Kita sudah ada pemain yang beraksi di liga luar seperti Luqman (Hakim) dan Dominic (Tan). Selepas ini, saya mahu lihat pemain kita dalam Liga Jepun pula,” kata Cheng Hoe.
Jurulatih berusia 52 tahun itu menganggap aksi Safawi bersama skuad negara serta JDT dalam saingan Liga Juara-Juara Asia (ACL) menjadi faktor yang menarik minat kelab Portugal tersebut.

Pada masa sama, Cheng Hoe percaya penghijrahan pemain-pemain tempatan ke liga luar negara bakal memberikan impak positif kepada skuad Harimau Malaya.
“Saya berpendapat kelab itu memang sudah pantau prestasinya bukan sahaja bersama skuad negara, malah ketika menyarung jersi JDT dalam saingan ACL.
“Sebenarnya, lebih ramai pemain negara di luar negara bakal beri impak positif terhadap skuad Harimau Malaya. Safawi pula bakal beraksi dalam salah satu liga terbaik dunia yang pernah melahirkan Cristiano Ronaldo,” ujarnya. – K! ONLINE


Moonchild dinobatkan juara COS
Oleh MUHAMMAD RIDUAN MOHD HANAFIAH

27 Ogos 2020, 8:47 pm
Budak-budak SPM gah julang nama Negeri di Bawah Bayu
KECIL-KECIL cili padi. Itulah kehebatan pasukan Mobile Legend Negeri di Bawah Bayu, Sabah yang hanya mempertaruhkan barisan pemain yang masih bersekolah di tingkatan 5 untuk bergelar pasukan negeri terbaik menjulang mahkota Clash Of State Mobile Legends (COS).
Kejohanan COS merupakan pertandingan antara negeri yang pertama diadakan dan menampilkan hadiah dalam bentuk permainan terkumpul bermula musim kelayakan sebanyak 350,000 diamonds.
Terdapat 14 pasukan yang mewakili setiap negeri berentap pada Clash of District Qualifier iaitu kelayakan peringkat daerah dan Clash of District Finals yakni kelayakan peringkat negeri yang dianjurkan pada bulan lepas.
Selepas pertarungan sengit di peringkat daerah dan negeri, 14 pasukan teratas setiap negeri meneruskan pertarungan di pentas besar COS yang diadakan pada 22 hingga 23 Ogos lalu secara atas talian.
Sebanyak empat pasukan berjaya melayakkan diri ke peringkat akhir COS iaitu Moonchild (Sabah), Apex Revenant (Selangor), Level (Sarawak) dan Dunhill Gaming (Melaka). Pada perlawanan akhir, Moonchild menewaskan pasukan Apex Revenant untuk muncul juara COS.

Ketua pasukan Moonchild, Mohamad Affendi Chua Abdillah mengakui mereka tidak sangka menjuarai saingan itu meskipun tiga daripada lima ahli pasukan itu berusia 17 tahun yang bersiap sedia menduduki peperiksaan Sijil Pelajaran Malaysia (SPM).
“Rata-rata pemain kami masih bersekolah dan paling muda berusia 15 tahun. Saya tidak jangka kami mampu menjulang kemenangan dan dinobatkan sebagai pasukan negeri terbaik.
“Kami tidak mempunyai masa kerana sebahagian pasukan kami masih bersekolah. Mereka juga hanya berlatih seminggu sekali kerana perlu bersedia untuk peperiksaan percubaan SPM.
“Kami tidak mahu memisahkan pelajaran dan e-Sukan kerana dua-dua elemen ini sangat penting. Saya bangga kerana budak sekolah ini setanding dengan pemain profesional,” katanya yang menetap di Kota Kinabalu.

Mohamad Affendi juga mengakui perjalanan pasukannya untuk bergelar juara tidak mudah.
“Meskipun berdepan kekangan masa dan kewangan, ia tidak mematahkan semangat kami untuk berjuang habis-habisan. Ini kerana rata-rata kami bukan daripada keluarga senang bahkan ada yang masih bersekolah.
“Kami akui tiada sumber kewangan yang cukup untuk membeli telefon canggih seperti pasukan-pasukan lain. Adakalanya kami terpaksa berhenti sekejap kerana telefon rosak dan panas sebelum menyambung semula permainan keesokan hari.
“Kemenangan ini permulaan ang baik dan kami harap mampu jadi pasukan hebat dan beraksi di pentas dunia,” tambahnya.
Mohamad Affendi atau dikenali sebagai How Oh tidak menolak jika menerima tajaan daripada pihak swasta dan bersedia memberi kerjasama.
“Kami pernah dapat tawaran tetapi sukar untuk kami melengkapkan kehendak sesetengah pihak. Mereka minta kami bermain secara sepenuh masa, namun perlu faham pemain kami masih bersekolah. Kami terpaksa tolak tawaran tersebut.
“Mungkin bukan rezeki kami dan saya percaya peluang masih terbentang luas,” ujarnya.


Kluster Tawar, Sivagangga mungkin daripada kumpulan sama
Oleh NOR IDAYU BOSRO

27 Ogos 2020, 7:28 pm
PUTRAJAYA – Jangkitan Covid-19 dalam Kluster Tawar di Kedah dan Kluster Sivagangga dipercayai daripada sumber sama.
Ketua Pengarah Kesihatan, Tan Sri Dr. Noor Hisham Abdullah berkata, virus di Kluster Tawar yang diuji oleh Institut Penyelidikan Perubatan (IMR) didapati daripada kumpulan sama dengan Kluster Sivagangga.
“Empat sampel virus Kluster Tawar ini dibandingkan dengan tiga sampel virus Kluster Sivagangga dan hasil menunjukkan bahawa ketujuh-tujuh virus ini adalah daripada kumpulan sama.
“Ini mencadangkan bahawa Kluster Tawar dan Kluster Sivagangga adalah daripada sumber yang sama. Namun begitu, siasat lanjut masih dijalankan,” katanya pada sidang akhbar di sini hari ini.
Mengulas lanjut, Noor Hisham berkata, kementerian masih menyiasat mana-mana pesakit Covid-19 dari Kluster Tawar yang ada kaitan dengan Kluster Sivagangga memandangkan hasil ujian makmal IMR mendapati kedua-dua kluster tersebut mempunyai mutasi D614G.
“Siasatan epidemiologi dijalankan bagi mengenal pasti pesakit mana (Kluster Tawar) yang ada kaitan dengan Kluster Sivagangga.

“Sebanyak 14 sampel telah diambil daripada Kluster Tawar bagi tujuan full genome sequencing dan empat sampel telah didapati mempunyai mutasi D614G,” katanya. -K! ONLINE


Mukhriz akui anak langgar PKPP
Oleh KOSMO!

27 Ogos 2020, 8:14 pm
TANJUNG MALIM – Ahli Parlimen Jerlun, Datuk Seri Mukhriz Mahathir mengesahkan anak perempuan dan menantunya ditahan polis kerana melanggar Perintah Kawalan Pergerakan Pemulihan (PKPP) di sebuah kelab malam di Taman Tun Dr. Ismail (TTDI), Kuala Lumpur semalam.
Menurutnya, beliau memuji pihak polis yang tegas dan megambil tindakan secara adil dan saksama dalam soal pematuhan PKPP.
Bagaimanapun beliau mengakui kecewa kerana anaknya melanggar peraturan walaupun telah diberikan teguran.
“Kita dah beri teguran supaya tidak melanggar PKPP, kena tunjuk contoh yang baik.
“Memanglah rasa kecewa bahawa pelanggaran itu tetap berlaku juga dan memang patutlah dia kena kompaun,” katanya ketika ditemui pada program sepetang bersama Tun Dr. Mahathir Mohamad di Felda Besot 3 di sini hari ini.
Beliau mengakui anak dan menantunya telah dibawa ke balai polis bersama dengan 27 individu lain kerana kesalahan melanggar PKPP.

Menurutnya, kedua-dua mereka dikenakan kompaun RM1,000 dan denda berkenaan telah dibayar.
“Saya ucapkan terima kasih kerana polis bersikap begitu telus adil dan saksama kerana tiada unsur pengurangan dari segi kompaun.
“Polis ikut undang-undang mereka kena bayar seribu ringgit dan tiada diskaun. Kalau ada diskaun mungkin saya dan Tun akan dituduh mencampuri urusan polis minta ihsan untuk beri keistimewaan kepada anak dan menantu saya,” katanya.
Mengenai dakwaan anak perempuannya ditahan dalam keadaan mabuk, Mukhriz berkata, beliau membuat kenyataan berdasarkan kenyataan media yang dikeluarkan oleh polis Kuala Lumpur.
“Kenyataan itu jelas mengatakan bahawa ada pelanggaran prosedur operasi standard (SOP) PKPP.
“Kenyataan-kenyataan yang dibuat pihak lain di luar daripada kenyataan rasmi polis saya tak layan,” katanya. – K! ONLINE


1,374 individu ditahan berkaitan kesalahan dadah
Oleh KOSMO!

27 Ogos 2020, 8:41 pm
Oleh IVAN AMIRUL
KOTA KINABALU – Polis Bahagian Siasatan Jenayah Narkotik (BSJN) Ibu Pejabat Polos Daerah (IPD) Kota Kinabalu berjaya menahan 1,374 individu membabitkan pelbagai kesalahan berkaitan dadah sejak Januari lalu.
Ketua Polis Daerah Kota Kinabalu, Asisten Komisioner Habibi Majinji berkata, kejayaan berkenaan secara tidak langsung memberi kejayaan kepada IPD Kota Kinabalu menumpaskan dua sindiket dadah selain lapan disiasat mengikut Akta Dadah Berbahaya (ADB) Langkah- langkah Pencegahan Khas (LLPK).
“Kita juga menahan 54 individu mengikut Seksyen 39C ADB 1952 dan sepanjang tempoh sama, polis juga merampas 5,459.35 gram syabu yang bernilai RM700,759.
“Ia menjadikan jumlah keseluruhan dadah yang dirampas mencecah 10,917.31 gram dengan nilai RM1,231,413,” katanya selepas membuat serbuan di Kampung Suang Parai hari ini.
Menurutnya, operasi melibatkan lima pegawai dan 58 anggota Bahagian Siasatan Jenayah Narkotik bersama Unit Anjing Pengesan (K9) Ibu Pejabat Polis Daerah (IPD) Kota Kinabalu dalam operasi yang bermula pukul 12 tengah hari itu.

“Hasil serbuan polis menahan 26 lelaki termasuklah enam warga asing yang melakukan pelbagai kesalahan jenayah dadah termasuk dua pengedar.
“Polis turut merampas 1.5 gram dadah jenis syabu daripada suspek yang ditahan dalam operasi,” katanya. – K! ONLINE


Warga emas rugi RM90,000 ditipu Macau Scam
Oleh KOSMO!

27 Ogos 2020, 5:35 pm
Oleh SITI NUR MAS ERAH AMRAN
SEBERANG PERAI – Seorang wanita warga emas kerugian RM90,000 selepas terpedaya dengan taktik sindiket Macau Scam yang mendakwa beliau terbabit dalam kes pengubahan wang haram di Kepala Batas di sini semalam.
Mangsa yang berusia 72 tahun itu dikatakan menerima panggilan telefon seorang individu berpangkat Sarjan dari Ibu Pejabat Polis Kontinjen Negeri Sembilan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa menurut segala arahan daripada individu berkenaan malah memberikan nombor kad debit serta tiga digit nombor di bahagian belakang kad terbabit.
“Mangsa yang bekerja sebagai pembantu am rendah itu turut menyerahkan nombor Kod Pengesahan Transaksi (TAC) sebanyak lima kali kepada individu berkenaan.
“Bagaimanapun, mangsa menyedari dirinya ditipu selepas menyemak baki akaun banknya berkurangan dan tampil membuat laporan polis untuk tindakan lanjut,” katanya kepada pemberita di sini hari ini.

Beliau berkata, kes itu disiasat mengikut Seksyen 420 Kanun Keseksaan. – K! ONLINE


Arak bernilai RM380,318 dirampas
Oleh KOSMO!

27 Ogos 2020, 7:33 pm
Oleh KHAIRUL MOHD. ALI
JOHOR BAHRU – Tiga lelaki berusia antara 40 hingga 42 tahun ditahan kerana dipercayai terlibat dengan sindiket penyeludupan minuman keras di Permas Jaya, di sini semalam.
Ketua Polis Daerah Johor Bahru Selatan, Mohd. Padzli Mohd. Zain berkata, pihaknya turut merampas arak pelbagai jenama bernilai lebih RM380,318.
Katanya, serbuan itu dijalankan pihaknya dengan kerjasama anggota dari Batalion 5 Pasukan Gerakan Am.
“Serbuan tersebut dilakukan di sebuah kediaman di Permas Jaya pada pukul 4.20 petang.
“Hasil pemeriksaan mendapati terdapat sebanyak 2,557 botol arak dan 1,560 tin arak bernilai RM380,000,” katanya dalam satu kenyataan.

Tambah Mohd. Padzli, kes berkenaan disiasat mengikut Seksyen 135 (1)(d) Akta Kastam 1967.
“Sehubungan itu polis berharap orang awam akan terus menyalurkan maklumat kepada pihak berkuasa di talian 07-2182323,” tambahnya. – K! ONLINE


Gaduh Dataran Merdeka, 8 lelaki didenda RM1,000
Oleh NUZULSHAM SHAMSUDDIN

27 Ogos 2020, 5:44 pm
KUALA LUMPUR – Lapan lelaki yang tular berhubung pergaduhan membabitkan kumpulan motosikal di Dataran Merdeka Ahad lalu didenda maksimum RM1,000 oleh Mahkamah Majistret di sini hari ini.
Majistret Fardiana Haryanti Ahmad Razali menjatuhkan hukuman denda itu selepas kesemua tertuduh mengaku salah atas pertuduhan yang disabitkan ke atas mereka.
Mahkamah turut memerintahkan mereka dipenjara sebulan sekiranya gagal membayar jumlah denda itu dan kesemua membayar jumlah denda itu.
Mereka ialah, Mohamad Syahrul Azrai Mas Ringo, 18, Nasrin Superatekjo , 26, Mohd. Sharuddin Muhamad Sali, 26, Mohammad Azrul Effendy Azmi, 19, Muhammad Taufiq Zakaria, 22,  Muhammad Razif Razali, 21, Muhammad Dashrin Ashraff Ishak, 21, dan Muhammad Azizul Izwan Mohd. Saian ,22.
Sementara itu, turut didakwa atas kesalahan sama ialah tiga remaja lelaki bawah umur berusia 17 tahun, namun mahkamah menetapkan 28 September depan untuk laporan akhlak.
Mengikut pertuduhan pilihan kesemua mereka didakwa telah melakukan gaduh gempar dengan bergaduh di tempat awam.

Kesalahan itu didakwa dilakukan di Dataran Merdeka, Jalan Raja di sini pukul 1.29 pagi pada 23 Ogos lalu.
Berikutan itu pertuduhan dikemukakan mengikut Seksyen 159 Kanun Keseksaan yang boleh dihukum dibawah Seksyen 160 kanun sama.
Hukuman bagi seksyen itu memperuntukkan hukuman penjara maksimum enam bulan atau denda maksimum RM1,000 atau kedua-duanya sekali jika sabit kesalahan.
Terdahulu Timbalan Pendakwa Raya Wan Ahmad Hakimi Wan Ahmad Jaafar memohon mahkamah mengenakan hukuman setimpal sebagai pengajaran kepada tertuduh dan orang lain untuk tidak melakukan kesalahan sama.
“Dalam kes ini, kejadian berlaku di Dataran Merdeka yang mana tempat ini sepatutnya dijadikan tempat menyemai semangat patriotik bukan tempat bergaduh apatah lagi pada bulan kemerdekaan ini,” kata Wan Ahmad Hakimi.
Bagaimanapun peguam Mohammad Zaidi Othman yang mewakili tertuduh Mohamad Syahrul Nasrin, Mohd. Sharuddin, Mohd. Azrul, Muhammad Dashrin, Muhammad Azizul dan tiga remaja bawah umur memohon mahkamah mengenakan hukuman ringan dengan alasan anak guamnya telah insaf selain pergaduhan itu tidak dirancang.
“Mereka juga memohon maaf dengan apa yang telah terjadi termasuk telah meminta maaf antara satu sama lain selepas kejadian,” kata peguam itu. – K! ONLINE


Suspek pecah pusat tuisyen diberkas
Oleh EDDY AQMAL MOHAMED HAMIDI

27 Ogos 2020, 8:09 pm
PETALING JAYA – Polis menahan seorang lelaki tempatan bagi membantu siasatan berhubung satu kejadian pecah pusat tuisyen di Kota Damansara di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima laporan berhubung kejadian daripada pemilik pusat tuisyen, seorang wanita berusia 26 tahun pada pukul 10.59 pagi hari sama.
“Bertindak atas laporan dan maklumat risikan, pihak polis kemudiannya menahan seorang lelaki tempatan berusia 37 tahun di sebuah stor di Jalan Nuri, Kota Damansara kira-kira pukul 2 petang dan menemui beberapa barangan yang disyaki digunakan untuk memecah masuk pusat tuisyen tersebut.
“Suspek turut mengaku telah memecah masuk pusat tuisyen yang terletak di Jalan Teknologi, Kota Damansara itu dan semakan mendapati lelaki tersebut mempunyai enam rekod jenayah lampau melibatkan kes jenayah, dadah dan satu kes di bawah Akta Pertubuhan,” katanya dalam satu kenyataan hari ini.
Jelas Nik Ezanee, antara barangan yang dirampas sewaktu suspek ditahan adalah tujuh batang mata gerudi pelbagai saiz, penebuk dinding bersama pengecas, dua buah komputer riba, sebuah televisyen dan sebuah projektor.
“Suspek kini ditahan reman selama tujuh hari dan kes disiasat di bawah Seksyen 457 Kanun Keseksaan.

“Siasatan lanjut masih dijalankan bagi melihat penglibatan suspek dalam kes jenayah khususnya di dalam kawasan pentadbiran Ibu Pejabat Polis Daerah Petaling Jaya,” tegas beliau. – K! ONLINE


Anggota polis antara ditahan dalam parti liar
Oleh KOSMO!

27 Ogos 2020, 8:06 pm
Oleh NUR SYAZWANA MANSOR
SUNGAI PETANI – Seorang anggota polis antara 32 individu yang ditahan kerana disyaki terlibat dalam parti liar di sebuah rumah di Taman Bandar Mutiara di sini awal pagi ini.
Mereka yang ditahan terdiri daripada 22  lelaki dan 10 wanita berusia antara 17 hingga 31 tahun.
Anggota polis berpangkat koperal berusia 24 tahun itu bertugas di Ibu Pejabat Polis Daerah (IPD) Kuala Muda.
Ketua Polis Daerah Kuala Muda, Asisten Komisioner Adzli Abu Shah berkata,  serbuan dilakukan sepasukan anggota unit kereta peronda (MPV) yang membuat rondaan di kawasan berhampiran kira-kira pukul 3.45 pagi.
Kata beliau, sebelum itu, anggota polis MPV menerima aduan daripada orang awam mengenai bunyi muzik yang kuat dari sebuah rumah di taman perumahan tersebut

“Anggota terus ke lokasi kejadian dan mendapati pintu rumah berkenaan dalam keadaan separuh terbuka.
“Hasil pemeriksaan di dalam rumah tersebut menemui 32 individu berkumpul tanpa alasan yang munasabah,” katanya dalam satu kenyataan di sini hari ini.
Menurut Adzli, semua individu terbabit juga melanggar prosedur operasi standard (SOP) Perintah Kawalan Pergerakan Pemulihan apabila tidak melakukan penjarakan fizikal.
Tambahnya, hasil ujian air kencing mendapati 21 individu termasuk anggota polis terbabit positif dadah jenis methamphetamine.
“Kita akan mendapatkan perintah tahanan reman ke atas 15 lelaki dan enam  wanita yang positif dadah esok,” katanya. – K! ONLINE


Pengurus bank cedera tertembak
Oleh EDDY AQMAL MOHAMED HAMIDI

27 Ogos 2020, 8:44 pm
GOMBAK – Seorang pengurus kawasan sebuah bank cedera apabila terkena tembakan yang dipercayai dilepaskan secara tidak sengaja oleh pengawal keselamatan bank tersebut dalam satu kejadian di Jalan Bandar Baru Rawang di sini hari ini.
Ketua Polis Daerah Gombak, Asisten Komisioner Arifai Tarawe berkata, kejadian berlaku kira-kira pukul 1.20 petang sewaktu pengawal keselamatan berkenaan mahu mengambil senjata api selepas keluar dari tandas.
“Siasatan mendapati, pengawal keselamatan berusia 26 tahun itu telah meletakkan senjata api jenis pump gun tersebut di hadapan tandas dan apabila dia ingin mengambilnya semula, ia telah meletup dengan sendiri dan terkena mangsa yang berada di situ.
“Susulan kejadian itu, mangsa yang berusia 57 tahun telah mengalami kecederaan di lengan kanan dan telah dirawat di Hospital Selayang namun dia kini berada dalam keadaan stabil,” katanya kepada Kosmo! ketika dihubungi hari ini.
Menurut Arifai, pemeriksaan lanjut yang dilakukan mendapati suspek telah bekerja di bank tersebut sejak Januari tahun lalu dan turut memiliki lesen membawa serta menggunakan senjata api.
“Suspek kini ditahan untuk siasatan lanjut di bawah Seksyen 37 Akta Senjata 1960,” tegas beliau. – K! ONLINE


Taufan Laura hentam Amerika Syarikat, bawa ombak pemusnah
Oleh KOSMO!

27 Ogos 2020, 7:34 pm
WASHINGTON – Taufan Laura membadai negeri Louisiana di selatan Amerika Syarikat (AS) sebagai ribut kategori 4 hari ini dan mencetuskan amaran ‘peningkatan paras laut pada skala tiada yang akan selamat’, manakala beratus-ratus ribu penduduk di rantau menghadap Teluk Mexico dipindahkan.
Pusat Taufan Kebangsaan (NHC) menyatakan, ribut ‘amat berbahaya’ itu membawa angin selaju 240 kilometer sejam dan ‘ombak pemusnah’ yang akan membawa kemusnahan besar ke negeri Lousiana dan Texas.
“Bertindak sekarang untuk menyelamatkan nyawa anda,” kata NHC dalam pengumuman di Twitter.
Imej satelit menunjukkan saiz Taufan Laura yang amat besar. Ribut itu tiba di daratan sekitar pukul 1 pagi (waktu tempatan), manakala rakaman televisyen menunjukkan hujan lebat membadai bandar tepi pantai Lake Charles dan angin kencang menumbangkan pokok-pokok.
Terdahulu, NHC memberi amaran bahawa Taufan Laura akan menyebabkan paras air laut meningkat setinggi 6 meter.
Peningkatan paras laut itu boleh menenggelamkan kawasan sejauh 64 kilometer dari pantai.

Dalam perkembangan berkaitan, Gabenor Texas, Greg Abbott memberi amaran bahawa kuasa Taufan Laura adalah di luar jangkaan dan menggesa penduduk mengelak daripada bahaya.
“Harta anda boleh diganti tetapi tidak nyawa anda,” kata Abbott.
Sementara itu, pasukan separa tentera Pengawal Kebangsaan berkata, pihaknya telah mengerahkan lebih 1,000 anggota di Texas bagi menghulurkan bantuan termasuk 20 pesawat dan lebih 15 pasukan perlindungan sementara.
Antara bandar yang berada dalam laluan ribut itudi mana penduduknya diwajibkan berpindah adalah Beaumont dan Port Arthur di Texas. – AFP


MPK lupus barang sitaan bernilai RM1.3j
Oleh KOSMO!

27 Ogos 2020, 3:53 pm
Oleh NOR AZIHAN MD. GHAZALI
KLANG – Majlis Perbandaran Klang (MPK) hari ini melupuskan sebanyak 359 barang sitaan melibatkan pusat hiburan, perjudian dan snuker bernilai RM1.3 juta di pekarangan bangunan penguatkuasanya di sini.
Menurut Yang Dipertua MPK, Dr. Ahmad Fadzli Ahmad Tajuddin, barangan itu melibatkan peralatan sistem audio, permainan video berupa simulator dan peralatan snuker.
Katanya, kesemua barang sitaan yang dilupuskan ini adalah hasil daripada tindakan penguatkuasaan yang dijalankan MPK bersama Ibu Pejabat Polis Daerah (IPD) Klang Utara dan Klang Selatan bagi tempoh dua tahun bermula 2017 hingga 2018.
“Pelaksanaan tindakan sitaan terhadap barang-barang itu dibuat kerana melanggar undang-undang mengikut Enakmen Hiburan dan Tempat-tempat Hiburan Negeri Selangor 1995 (Pindaan 1998 dan 2001) dan Peraturan-peraturan (Permainan Snuker dan Video)(Kawalan dan Penyeliaan)(Selangor) 1998.
“Tindakan pelupusan yang dijalankan ini mengikut kaedah pelupusan berdasarkan justifikasi dan klasifikasi barang sitaan mengikut prosedur yang ditetapkan,” katanya ketika ditemui pemberita di sini hari ini.

Proses pelupusan turut disertai wakil polis dari IPD Klang Utara dan Selatan. – K! ONLINE


Kerani rugi RM5,492 ditipu sindiket pinjaman tidak wujud
Oleh KOSMO!

27 Ogos 2020, 4:58 pm
Oleh SITI NUR MAS ERAH AMRAN
SEBERANG PERAI – Hasrat seorang kerani di sini untuk membuat pinjaman wang mudah sebanyak RM30,000 musnah malah kerugian RM5,492 selepas diperdaya sindiket pinjaman tidak wujud.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa yang berusia 40-an tertarik dengan tawaran pinjaman mudah itu selepas melayari laman sosial Facebook baru-baru ini.
Katanya, mangsa menerima pesanan WhatsApp daripada individu yang kononnya adalah kakitangan bank selepas meninggalkan nombor telefon di ruangan iklan laman terbabit.
“Mangsa yang diminta untuk melunaskan pelbagai bayaran termasuk insuran dan wang proses kemudiannya membuat tiga transaksi pembayaran melalui tiga akaun bank yang diminta.
“Curiga selepas diminta untuk membuat bayaran tambahan, mangsa bertindak menghubungi pihak bank sebelum tampil membuat laporan polis,” katanya sambil menambah kes disiasat mengikut Seksyen 420 Kanun Keseksaan kerana menipu. – K! ONLINE


24,000 biji pil kuda dirampas
Oleh KOSMO!

27 Ogos 2020, 5:03 pm
Oleh ROSLIZA MOHAMED
KOTA BHARU – Polis berjaya menumpaskan dua sindiket pengedaran pil kuda selepas merampas  24,000 pil kuda bernilai RM240,000 selain  menahan lima invidu termasuk pasangan suami isteri dalam serbuan berasingan di Machang kelmarin.
Ketua Polis Kelantan, Deputi Komisioner Shafien Mamat berkata, dua sindiket tersebut menggunakan modus operandi sama iaitu menaiki kereta untuk mengaburi pihak berkuasa dengan menyembunyikan dadah di bawah tempat duduk pemandu.
Katanya, polis menahan dua rakan lelaki berusia 25 dan 35 tahun dalam kereta di Jalan Padang dekatvMachang pada pukul 7 malam dalam serbuan pertama.
Menurutnya, dua lelaki itu ditahan sewaktu mereka menaiki kereta jenis Perodua Kelisa yang dipandu dalam keadaan mencurigakan di hadapan sebuah premis.
“Pasukan Jabatan Siasatan Jenayah Narkotik melakukan pemeriksaan dalam kereta sebelum menjumpai dua bungkusan disyaki pil kuda sebanyak 12,000 biji anggaran RM120,000.

“Suspek yang juga positif dadah jenis Methamphetamine dibawa ke balai polis untuk tindakan selanjutnya,” katanya pada sidang akhbar di Ibu Pejabat Polis Kontinjen Kelantan di sini hari ini.
Beliau berkata, pihaknya juga merampas wang tunai sebanyak RM5,000 daripada suspek terbabit.
Menurut Shafien, serbuan kedua dijalankan satu jam 30 minit kemudian selepas menahan sepasang suami isteri di dalam kereta jenis Peroda Myvi di tepi jalan di Kampung Bukit Tiu di Machang.
“Pemeriksaan terhadap mereka membawa kepada penemuan dua bungkusan dadah dengan jumlah yang sama iaitu 12,000 biji pil kuda RM120,000 yang diletakkan di bawah tempat pemandu.
“Siasatan mendapati suspek sedang menunggu seseorang dipercayai untuk urusan jual beli dadah bagi pasaran daerah itu. Kita juga percaya suspek aktif menjalankan kegiatan pengedaran pil kuda itu sejak tiga hingga lima bulan lalu,” katanya kepada pemberita di sini hari ini – K! ONLINE


JAS Perak keluar 305 kompaun dalam Ops Gempur Zon Utara
Oleh KOSMO!

27 Ogos 2020, 4:40 pm
Oleh SHAARANI ISMAIL
GOPENG – Jabatan Alam Sekitar (JAS) Perak mengeluarkan sebanyak 305 kompaun berjumlah RM610,000 dalam Ops Gempur Zon Utara yang dilaksanakan di tiga kawasan perindustrian di negeri ini bermula 24 hingga 26 Ogos lalu.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Ahmad Saidi Mohamad Daud berkata, operasi itu membabitkan pemeriksaan di 54 premis di kawasan perindustrian Keramat Pulai, Pengkalan dan Chepor di sini.
“Selain mengeluarkan 305 kompaun, JAS turut mengeluarkan 46 arahan di lapangan, 47 notis arahan serta membuka dua kertas siasatan mengikut Peraturan Kualiti Alam Sekeliling Udara Bersih 2014.
“Sebanyak 28 sampel bahan buangan terjadual turut diambil untuk dianalisa sepanjang ops berlangsung,” katanya kepada pemberita selepas merasmikan Ops Gempur dan Ops Gerak JAS Perak di Pusat Trasformasi Luar Bandar (RTC) Gopeng di sini hari ini.
Hadir sama, Pengarah JAS Perak, Rosli Zul dan Pengarah Agensi Anti Dadah Kebangsaan (AADK) Perak, Azizah Ahmad.

Dalam pada itu mengulas kejayaan Ops Gerak yang bermula 25 hingga 27 Ogos yang diadakan dengan kerjasama Jabatan Pengangkutan Jalan (JPJ), AADK, Polis Diraja Malaysia (PDRM), Lembaga Lebuhraya Malaysia (LLM) dan PLUS Bhd., Ahmad Saidi berkata, sebanyak 107 kenderaan diperiksa dengan 16 kompaun berjumlah RM36,000 dikeluarkan.
Katanya, Ops Gerak bersepadu itu dilaksanakan bagi memantau pematuhan peraturan khusus membabitkan pelepasan asap dari lori, bas dan kenderaan besar yang lain. – K! ONLINE


Inkues Nora Anne: terima maklumat daripada bomoh
Oleh KOSMO!

27 Ogos 2020, 4:28 pm
Oleh NOR SHAFAWATI YUP
SEREMBAN – Saksi keempat prosiding inkues kematian Nora Anne memaklumkan pihak keluarga menerima beberapa maklumat daripada ‘bomoh’ berpangkalan di luar negara yang mendakwa remaja Ireland-Perancis itu masih hidup dan berada dalam ketakutan selepas dilaporkan hilang.
Perkara tersebut didedahkan oleh Pegawai Turus Bahagian Seksual Wanita dan Kanak-Kanak Ibu Pejabat Polis Kontinjen (IPK)  Negeri Sembilan, Asisten Superintendan Chong Meei Chyi dalam keterangannya di Mahkamah Koroner di sini hari ini.
Meei Chyi dalam keterangannya di hadapan Koroner Maimoonah Aid berkata, maklumat tersebut diterima Dominic iaitu rakan rapat keluarga Nora Anne menerusi khidmat pesanan ringkas Whatssap.
“Mesej tersebut disampaikan oleh saudara mara keluarga orang hilang, maklumat pertama (bomoh) mengatakan Nora Anne diekori seseorang daripada Lapangan Terbang Kuala Lumpur (KLIA) dan masih hidup.
“Ada juga maklumat Nora Anne masih di kawasan berdekatan resort (The Dusun Resort), berada dalam ketakutan di hutan, hilang dan mahukan ibunya,” katanya di sini. – K! ONLINE


ERC kemuka 49 syor tambah baik pilihan raya
Oleh KOSMO!

27 Ogos 2020, 5:29 pm
Oleh MOHD. HUSNI MOHD. NOOR
PUTRAJAYA – Jawatankuasa Khas Pembaikan Sistem dan Undang-Undang Pilihan Raya (ERC)
mengemukakan 49 syor kepada kerajaan bagi menambah baik sistem dan proses pilihan raya di negara ini.
Pengerusinya, Tan Sri Ab. Rashid Ab. Rahman berkata, laporan mengandungi syor itu diserahkan kepada Perdana Menteri, Tan Sri Muhyiddin Yassin di Menara Parlimen, hari ini.
Beliau berkata, pihaknya diberi tempoh dua tahun bagi menyelesaikan kajian dan mengemukakan sebuah laporan mengandungi cadangan-cadangan reformasi pilihan raya kepada kerajaan.
“Saya mendapat jaminan daripada Perdana Menteri bahawa beliau akan segera mengkaji dan melihat syor yang dikemukakan itu.
“Kami tidak pasti bila kerajaan akan melaksanakan syor yang dikemukakan itu dan ia terserah serta terpulang kepada kerajaan,” katanya pada sidang akhbar di sini hari ini.

Katanya, pihaknya berharap semua pihak akan dapat melunaskan syor berkenaan sekali gus membolehkan sistem, proses dan undang-undang pilihan raya di negara setanding dengan amalan demokrasi di peringkat antarabagsa. -K! ONLINE


Kah Woh dilantik Pengerusi PAC baharu
Oleh MOHD RIDZAUDDIN ROSLAN

27 Ogos 2020, 3:58 pm
KUALA LUMPUR- Dewan Rakyat hari ini meluluskan pelantikan Ahli Parlimen Ipoh Timur, Wong Kah Woh sebagai Pengerusi Jawatankuasa Kira-Kira Wang Negara (PAC) yang baharu.
Pelantikan itu dikemukakan Menteri di Jabatan Perdana Menteri (Parlimen dan Undang-Undang), Datuk Takiyuddin Hassan pada sesi petang persidangan Dewan Rakyat sebentar tadi.
Katanya, Kah Woh dipilih bagi menggantikan Ahli Parlimen Parit Sulong, Datuk Dr. Noraini Ahmad yang memegang jawatan berkenaan sebelum ini.
“Ahli Parlimen Beaufort, Datuk Azizah Mohd. Dun pula dipilih bagi menggantikan Kah Woh sebagai Naib Pengerusi PAC bagi sesi Parlimen Keempat Belas,” katanya di sini. – K! ONLINE


MPK catat lebihan hasil RM69 juta
Oleh KOSMO!

27 Ogos 2020, 4:19 pm
Oleh NOR AZIHAN MD. GHAZALI
KLANG – Majlis Perbandaran Klang (MPK) berjaya merekodkan lebihan hasil berbanding perbelanjaan sebanyak RM69 juta ekoran langkah penjimatan yang dilakukan sepanjang tempoh pelaksanaan Perintah Kawalan Pergerakan (PKP).
Menurut Yang Dipertua MPK, Dr. Ahmad Fadzil Ahmad Tajuddin, lebihan itu direkodkan sehingga 31 Julai lalu.
“Lebihan hasil itu berjaya dibuat selepas majlis mengambil beberapa pendekatan yang proaktif dalam melakukan penjimatan.
“Antara pendekatan tersebut seperti tidak membeli kenderaan baharu, meningkatkan simpanan di dalam bank, dan membekukan pembelian komputer baharu selain pelaksanaan PKP sejak Mac lalu,” katanya ketika sidang akhbar selepas Mesyuarat Penuh MPK di Dewan Mesyuarat Raja Mahadi di sini hari ini.
Jelas beliau, MPK turut mencatatkan jumlah hasil sebanyak RM230.5 juta sehingga Julai lalu dengan
pencapaian prestasi 93 peratus berbanding sasaran bajet tahunan RM246.7 juta.

“Sebagai rekod, prestasi perbelanjaan sebenar adalah RM161.5 juta berbanding bajet tahunan berjumlah RM279.1 juta,” ujarnya.
Dalam pada itu, Ahmad Fadzil menegaskan sebanyak RM122.6 juta berjaya dikutip hasil cukai taksiran
sehingga 20 Ogos 2020 berbanding RM154.3 juta bagi tempoh sama tahun lalu.
“Penurunan itu disebabkan pengecualian cukai yang diumumkan Kerajaan Negeri sebelum ini akibat pandemik Covid-19,” katanya. – K! ONLINE


Pekerja ladang edar dadah dihukum mati
Oleh KOSMO!

27 Ogos 2020, 4:14 pm
Oleh MOHD RAFIE AZIMI
ALOR SETAR – Seorang pekerja ladang ternakan dijatuhi hukuman mati oleh Mahkamah Tinggi di sini hari ini setelah didapati bersalah atas tuduhan mengedar dadah jenis kanabis seberat hampir dua kilogram, dua tahun lalu.
Hakim Datuk Ghazali Cha menjatuhkan hukuman itu ke atas Sunizal Ismail, 46, selepas mendapati pihak pendakwaan berjaya membuktikan kes melampaui keraguan munasabah.
Mengikut kertas pertuduhan, tertuduh yang masih bujang didakwa mengedar dadah jenis kanabis seberat 1.96 kg di tepi jalan di Kampung Paya Pulai, Baling dekat sini kira-kira pukul 8 pagi, 4 Januari 2018.
Pendakwaan terhadapnya dilakukan mengikut Seksyen 39B(1)(a) Akta Dadah Berbahaya 1952 yang memperuntukkan hukuman mati atau penjara seumur hidup dan juga sehingga 15 kali sebatan.
Ghazali ketika membacakan keputusan itu berkata, pengetahuan tertuduh mengenai dadah tersebut tidak boleh dinafikan di sebalik dakwaannya mengenai kewujudan individu lain bernama ‘Mamu’ yang menumpang kereta Toyota Vios dipandunya pada hari kejadian.

“Saya juga tidak mempercayai keterangan orang kena tuduh (OKT) yang mengatakan dia tidak mempunyai butir-butir diri dan alamat Mamu yang mana daripada keterangan OKT sendiri, saya tidak yakin watak Mamu ini wujud.
“Walaupun OKT mengatakan dia baru mengenali Mamu dan meminta adiknya mencari individu tersebut, tetapi adiknya tidak pula dipanggil menjadi saksi dan jelas pembelaan OKT ini bersifat difikirkan kemudian (after thought) serta rekaan semata-mata,” katanya.
Pertuduhan dikendalikan Timbalan Pendakwa Raya, Sharifah Syazwani Syed Hussin manakala tertuduh diwakili peguam, Burhanudeen Abdul Wahab.- K! ONLINE


Warga asing tiada identiti dilarang solat di masjid Selangor
Oleh KOSMO!

27 Ogos 2020, 5:18 pm
Oleh ISKANDAR SHAH MOHAMED
SHAH ALAM – Warga asing yang tidak diketahui identiti atau tempat tinggal dilarang menunaikan solat Jumaat dan fardhu berjemaah di semua masjid dan surau di Selangor.
Arahan terbaharu dikeluarkan Jabatan Agama Islam Selangor (JAIS) itu bertujuan mengelak penularan pandemik Covid-19 di pusat ibadat tersebut.
JAIS dalam kenyataan dikeluarkan hari ini menegaskan agar semua masjid dan surau mematuhi arahan tersebut berkuat kuasa serta merta.
“Bagi jemaah bukan warganegara yang benar-benar dikenali pihak masjid atau surau adalah dibenarkan untuk hadir solat Jumaat dan Fardhu berjemaah.
“Walau bagaimanapun mereka adalah tertakluk dan perlu mematuhi prosedur standard operasi ( SOP ) seperti memakai pelitup muka, berwuduk dari rumah, kehadiran direkodkan serta membawa sejadah sendiri,” katanya.

Kelmarin, Menteri Kanan (Keselamatan), Datuk Seri Ismail Sabri Yaakob mengumumkan kerajaan bersetuju memberi kebenaran kepada warga asing beragama Islam untuk menunaikan solat berjemaah di masjid dan surau berkuat kuasa pada 1 September depan.
Selain itu, jemaah diberi kelonggaran tidak membawa sejadah namun semua kebenaran tersebut masih tertakluk kepada SOP yang ditetapkan sebelum ini.
Mengulas lanjut, JAIS menegaskan penggunaan sejadah bersaiz biasa masih dikekalkan di negeri ini.
“Pentadbir masjid dan surau perlu memastikan hanya sejadah saiz itu dibawa jemaah ketika menunaikan solat berjemaah dan solat Jumaat.
“Selain itu, perlu menetapkan akses serta kemudahan yang wajar kepada semua kategori jemaah termasuk musafir,” katanya. – K! ONLINE


Pusat Techno Lab projek perintis pendigitalan IKM
Oleh KOSMO!

27 Ogos 2020, 3:16 pm
Oleh ZAKKINA WATI AHMAD TARMIZI
PORT DICKSON – Ilmu pengetahuan berkaitan teknologi digital akan ditingkatkan dalam kalangan anggota koperasi di negara ini menerusi Pusat Techno Lab yang dibangunkan oleh Institut Koperasi Malaysia (IKM).
Ketua Pengarah IKM, Mohd. Roslan Bani Amin berkata, Pusat Techno Lab yang dikendalikan sepenuhnya oleh pusat ICT IKM itu akan dibangunkan bermula Oktober ini.
“Kami mahu menjadikan Techno Lab sebagai pusat rujukan kepada pemain-pemain industri koperasi membuat rujukan dan kami juga dapat membawa penyedia teknologi mempamerkan kepakaran mereka di Techno Lab dalam masa dua tiga bulan lagi.
“Kami menggalakkan untuk menyertai Techno Lab ini dan kami sedang bekerjasama dengan penyedia-penyedia industri dengan melibatkan 15 koperasi di Semenanjung Malaysia,” katanya selepas merasmikan Seminar Digitalisasi Dalam Kepimpinan Koperasi dekat sini hari ini.
Seminar yang berlangsung sehari itu bertujuan mendedahkan kemampuan revolusi industri keempat (IR 4.0) membantu kepimpinan ahli lembaga koperasi membuat keputusan dan perancangan perniagaan dengan tersusun dan realistik di samping mengurus koperasi dengan lebih cekap, telus dan amanah. – K! ONLINE